44

Hitsch
Quei plaschess a ti, miu bien, ni buc?

Giuanna
Mo plaunsiu! Tgei sche Hitsch ha raschun? Tgei sche aug Gieri ha mo carmalau nus en sia
casa per far ina tuppa filistucca?

Gloria
Sch’el vul che nus fetschien ina sort examen lu duei quei vegliet haver siu plascher.

Hitsch
a Giuanna Gie, cara. Forsa hai jeu era buc raschun. el va tier tschels Mo – cartei a mi, sch’el ha
propi zuppau cheu zanua ils daners, lu sai jeu era exact nua ... el cala cu tschels ein tuttenina attents
questa notg diermel jeu prima ... el suosda surfatg  ua, jeu sun sgarscheivel staunchels. el sestenda

Andreias
Gie, sche bien, lu lein ir a letg, ni tgei?

negin semuenta

Hitsch
Ha, quei ei gie in’endretga attacca da fleivlezia.

Mariurschla
stat en pei Mirei, sche nus lein propi semetter alla tscherca da quella valischa, lu stuessan nus
propi spitgar tochen damaun. Jeu manegel, forsa eis ella zuppada dado zanua, e leu eis ei
schon stgir.

Margreta
ponderau Sutterau zanua? ella va plaunet tier Mariurschla

Mariurschla
Tgei manegias?

Margreta
Jeu hai grad patertgau contas ga che bab ha giugau encurir in scazi cun mei. E ... sas aunc
ch’el veva mo in diember limitau da plazs ch’el ha adina duvrau ... ella mira e vesa che tuts teidlan
cun tensiun – lu suosda ella fetg A, saveis tgei, jeu sun ussa era ualti stauncla.

Sara
Bien, jeu mon a letg. Damaun fagein nus in turnier da sittar cun ballester. ella va da scala si

Giuanna
Ella ha raschun. Jeu mon era a letg. per cuntentienscha dils auters Propi! ella va tier Hitsch

Hitsch
O, jeu vegn è. mira ella runda Sco tut tschels era.

Giuanna va da scala si

Mariurschla
Jeu vegn! all’entrada

Margreta
Jeu vegn è. Nus sevesin damaun marvegl. va


45

Mariurschla
Gloria?

Gloria
Jeu vegn lu pli tard. Hai aunc temps da stad.

Mariurschla
Sche bien – mo va lu buc forsa aunc a spass giuado. Ussa vegnan las uolps viado, sas
quellas culla ravgia da tgauns ...

Gloria
Nana, jeu sun gie buc ... ravgia da tgauns?

Andreias
Ella meina nus pil nas! Ella po buc ferdar tei, quei eisi.

Gloria
Jeu sai. Mirei, sch’enzatgi da nus anfla ils daners, vegn el en mintga cass a partger ei cun
tschels, ni?

Hitsch ed Andreias miran nausch in sin l’auter

Hitsch
Oscha bien!

Gloria
all’entrada Schia, sche lu, pigliein nus a mauns ei damaun, Andreias!

Andreias
Suenter tei!

Gloria va, Andreias suonda, stat lu tuttenina eri

Hitsch
Ussa va siado!

Andreias
Ti vas!

Hitsch
Jeu hai supplicau igl emprem.

Andreias
Na, suenter tei!

Hitsch
A tgei, giuventetgna avon bellezia!

Andreias
Ti has el senn zatgei, ni buc?

Hitsch
Na, da quei surlasch jeu a ti.

Andreias
Ei quei aschia? Lu va ordavon!

S-COOK  1-1_La valischa d_aug Gieri_(sr)


46

Hitsch
Lein ir ensemen.

Andreias
Bien!

Hitsch
Bien!

suenter ina pintga pausa semuenta Hitsch da scala si, Andreias semuenta buc; Hitsch stat eri e mira anavos

Hitsch
Igl ei aschi stgir sileu. Lein nus buc dar maun in a l’auter?

Andreias
Oscha bien!

Hitsch
Bien!

els dattan il maun in a l’auter e van da scala si; suenter ina pintga pausa vegn Gieri dalla stanza da magliar; el mira e
trai la schuiala

Gieri
Oha – quei dat aunc il detg gaudi!

ei vegn plaunet stgir


47

Secunda scena

circa in’ura pli tard: Mariurschla vegn bufatg da scala giu; ella ha en in manti da bogn; ella mira sil pult, anfla zanua in
album da fotografias, auda zatgei e va on cuschina. Andreias vegn a sesluitond da scala giu e mira entuorn; el vegn en
stiva e va tiel pult, sesa silla sutga dil pult e mira els truchets; lu vegn Gloria, Andreias auda quei e sezuppa davos il pult;
ei suonda il dialog giusut. Duront quel vegn Hitsch da scala giuado; era el ha en in manti da bogn

Gloria
da bass Andreias! Andreias, nua eis?

Andreias
sesaulza Jeu sun cheu!

Gloria
va tier el Has anflau zatgei?

Andreias
Nuot! Mo jeu hai era pér grad entschiet ad encurir.

Gloria
Jeu vess maina tertgau che ti crodies aschi bass.

Andreias
Gliez hai jeu matei stuiu far, hai stuiu sezuppar davos il pult.

Gloria
Ti sas exact tgei che jeu manegel: vegns giuado tut discus, ferton che tut tschels dierman.
Quei ei aschi ... aschi ... aschi – has propi anflau nuot?

Andreias
Na, mo jeu creigel che jeu sappi nua che aug Gieri ha zuppau ils daners.

Gloria
Nua?

Andreias
va all’extrada Cu jeu hai encuriu sil pult, hai jeu giu in’idea. Primo: Tgei valetass aug Gieri sco
bien plaz per zuppar ils daners. Segir in plaz zanua fetg profund!

Gloria
Gie clar!

Andreias
E secundo: Ti seregordas forsa che Hitsch ha getg ch’el sappi s’imaginar bein nua ch’ils
daners seigien zuppai. Quei ha el getg – e nua ei Hitsch staus il pli bia?

Gloria
En tschaler! Exact!

Andreias
Jeu getg a ti, quei ei il liug perfetg per zuppar zatgei.

Gloria
Ed ins sa supponer che negin mondi voluntariamein giuleu.

Andreias
Aschia eis ei.


48

Gloria
Clar, il tschaler.

Andreias
Ti stas cheu e fas adatg, neve! el arva igl esch dil tschaler, plaun plaunet

Gloria
Ualti stgir giuadenleu, ni buc?

Andreias
Jeu dun schon adatg.

Gloria
Duei jeu envidar la cazzola?

Andreias
Mo lai cumbien, quei va schon. Hitsch ri – tegn lu spert il maun avon la bucca

Gloria
Tgei ei quei stau?

Andreias
Tgei?

Gloria
Jeu hai tertgau che jeu hagi udiu zatgei. ella vul ir, mo Andreias tegn anavos ella

Andreias
Teidla, quei ei forsa tuttina buc aschi ina schliata idea – quei culla cazzola.

Hitsch
Hmmm!

Gloria mira puspei entuorn, trai lu la schuiala e lai per bien

Gloria
Co manegias quei?

Andreias
La clavella ei cheu, neve? Jeu mon pia giuaden, ti siaras igl esch davos mei e dumbras sin
diesch, e lu envidas la cazzola. Aschia – cugl esch serrau, crodi buc si. E jeu sun gie lu en
tschaler.

Hitsch dat il tgau e gi senza plaids “o gie!”

Gloria
Bien. Eis semtgaus?

Andreias
E ... el entscheiva a sesluitar en tschaler

Hitsch sepusa anavon, spitgond silla curdada; tuttenina aud’ins ramurs da sisura

Gloria
Andreias! el tuorna


49

Andreias
Tgei?

Gloria
Zatgi vegn!

Andreias
en panica Tgei? Ed uss?

Gloria muossa sill’entrada, Andreias dat il tgau; Gloria arva bufatg igl esch, trai Andreias cun ella viado e siara igl esch;
Hitsch teidla cun premura, mo el auda nuot pli; el mira entuorn ed enquera, mo vesa negin; lu va el tiegl esch-tschaler
aviert e mira aunc inaga anavos; lu sesluitta el atras igl esch tschaler da scala giuado – e va aschi lunsch en tschaler ch’ins
vesa buc pli el; Margreta vegn da scala giu, mira entuorn e vesa igl esch-tschaler aviert.

Margreta
Tgi ei ussa pomai en tschaler ella siara igl esch

Mariurschla vegn dalla stanza da magliar, ella ha igl album enta maun e vegn en stiva

Margreta
Ussa lein mirar tgei che quei vegl ...

Mariurschla
Margreta!

Margreta
tegn il cor Aaa! Tgei – tgi – tgi ei cheu?

Mariurschla
Tgei fas ti cheu?

Margreta
O jeu – jeu hai ... jeu hai buc saviu durmir – e lu hai jeu encuriu zatgei da leger.

Mariurschla
Miarda! Ti has encuriu la valischa culs daners. Bien che jeu erel grad cheu ... cala

Margreta
Gie – e daco eis ti grad cheu?

Mariurschla
O bien, gie, quei ei  ...

Margreta
Mo viado cul marmugn!

Mariurschla
Jeu hai giu seit. Jeu sun grad stada en cuschina per in glas latg. ella mira sin Margreta

Margreta
Schiaschia, quei sa gie mintgin gir ...

Mariurschla
Tgei vul atgnamein pretender cun quei?

Margreta
Che ti eis suenter als daners.


50

Mariurschla
Exact sco ti!

Margreta
Giegie, schon bien, schon bien. mira sigl album E tgei ei quei?

Mariurschla
Quel hai jeu anflau. In album da famiglia. suri Forsa zatgei da leger per tei. ella dat il cudisch a
Margreta Ed uss sas gie puspei i siado.

Margreta
Gliez has ti gie era grad vuliu far, ni buc?

Mariurschla
Gie, clar, mo ti eis stada l’emprema ...

Margreta
auda zatgei In mument!

Mariurschla
Tgei eis ei?

Margreta
Teidla inaga! ella va tiel pult e mira all’entrada

Gieri vegn viaden, el ha ina pala enta maun; senza remarcar sias soras va el atras il zuler en direcziun dalla cuschina

Margreta
Tgei, perlamurdadiu, ei quei pomai stau?

Mariurschla
Gliez sai jeu buc, en mintga cass ha el ina pala enta maun.

ellas miran in mumenz ina sin l’autra, lu ...

Margreta e Mariurschla
ensemen Ina pala?!

las duas soras van plaunet all’entrada e miran en zuler, miran ina sin l’autra e sesluitan lu puspei en stiva; Giuanna vegn
da scala giu e vesa ellas duas; ella va bufatget davos ellas cu ellas semuentan en direcziun dalla stanza da magliar;
Mariurschla va ordavon, semeina spert e metta il muossadet sillas levzas; Margreta dat il tgau, semeina anavos siper
Giuanna e metta il det sillas levzas

Giuanna
Biiiiiiiiii!

Margreta
Aaaa!

Mariurschla
suenter ch’ellas ein sestuschadas Tgei fas? vesa Giuanna e discuora immediat en in tun ruasseivel e familiar Aa,
tgau Giuanna, ei quei buc ina biala notg?

Margreta
Bellezia, ni buc?


51

Giuanna
suspectus Tgei fageis vus duas giucheu?

Margreta
O jeu hai inaga vuliu beiber in bien cudisch. ella ponderescha tgei ch’ella ha grad getg

Mariurschla
Tgei caussas, ussa has grad getg en ina, tgei che nus duas vulevan far.

Giuanna
Haveis vus viu Hitsch?

Margreta
Naa, tut quei che nus vein viu ei ina pala. Mariurschla dat cun in cumbel ellas costas Aua – oo!

Giuanna
Tgei?

Mariurschla
Nus mein ussa a letg, neve!

Margreta
Exact! va all’entrada e lai Giuanna en stiva Vegns, cara?

Giuanna
Jeu sedamondel nua che Hitsch ei ...

Mariurschla
Giuanna, vegns ussa è cun nus?

ed ussa vegn aug Gieri atras il zuler, culla pala

Giuanna
Aug Gieri!

Gieri
Mira cheu, vus essas gie dretgas tschuettas dalla notg, ni buc?

Giuanna
Jeu hai grad vuliu ir a letg. Tgei fas ti cun quella pala?

Mariurschla
Gie, quei interessass era mei.

Gieri
Gie schia – saveis la notg – lu vegnan ils viarms viado – e jeu sun staus giuado per cavar
entuorn els in tec, saveis – prima!

Margreta
Gie, bellezia!

Giuanna
Gie lu – buna notg ella va alla scala, semeina lu denton Jeu hai tertgau che nus mondien ussa tuts a
letg.


52

Margreta
Secapescha, mia cara, mo avon less jeu tuttina aunc dar in’egliada en quei album da
famiglia.

Mariurschla
Nus omisduas levan ... ää .... in’egliada ...

tuttenina sesarva igl esch e Gloria ch’ei fetg alterada sederscha viaden

Gloria
Ord via. Naven! Mei d’in maun. Jeu hai che morda dapertut.

Andreias cuora suenter

Mariurschla
Mo tgei gianter ei pomai schabegiau?

Gloria
Va ord via, hai jeu getg! ella cuora da scala si

Gieri
Tgei ha ella pomai ...?

Andreias
Ella ei dada en quei zeiver vegl culs viarms va suenter a Gloria

Giuanna
O gianter! va

Mariurschla
Tgei han quels pomai fatg giuado? Quei ei buc da crer ... Margreta dat ina bintgunada e muossa cul
tgau en direcziun da Gieri Sche lu pia, buna notg! va da scala si

Margreta
E tgei trafficas ti aunc? Sch’jeu astgel saver?

Gieri
va agl esch-tschaler Jeu fierel la pala en tschaler.

Margreta
Sche lu, buna notg!

Gieri arva igl esch-tschaler, va in toc ell’entrada aulza la pala ad ault e fiera ella cun slontsch giuado; ins auda Hitsch a
tugnar e lu, cu Gieri ha serau igl esch, scadeina ei in per ga. Gieri spetga

Gieri
ponderescha dad ault La pala ei stada pli greva che quei che jeu hai tertgau el scrola il tgau

el va da scala si ed ei vegn plaunet stgir


53

Tierza scena

l’auter gi: all’entschatta ei la tribuna vita, suenter ina cuorta pausa entra Sara, suandada da Gieri

Sara
Ussa havein nus gie ensulviu endretg, lu savein nus ussa ir a sittar cun ballester, ni?

Gieri
Quella proposta level jeu era grad far. Vegn schiglioc aunc zatgi?

Sara
Jeu creigel buc. Els ein buc semuentai suenter ensolver.

Gieri
Gie lu bien, lu mein nus dus pia! els van all’entrada Jeu creigel ch’ils ballesters seigien el
camberliet. els van

suenter ina pintga pausa vegn Andreias e Gloria atras igl esch dalla stanza da magliar; els miran omisdus da quei asch;
Andreias va al canapè e sesa; Hitsch vegn viaden sco proxim, va tiel pult e sepusa; el ha ussa en ina camischa da flanella e
caultschas alla moda veglia

Gloria
cun fatscha ascha Quel maglia adina da quei.

Hitsch
Jeu hai insumma buc pli sentiment en bucca.

Andreias
Bein, jeu sentel zatgei. Tut ei aviert! Ed el ha aunc fatg amogna ina secunda ga da quella
carn. Tgei ei ussa quei pomai stau?

Hitsch
Jeu hai fatg il sbagl da dumandar el.

Andreias
Tgei eis ei stau? Na, buc gi. Ni bein, forsa enconuscha in miedi in cuntermied.

Hitsch
Eis semtgaus? Muntaniala!

Andreias
metta il tgau denter la schanuglia O na!

Hitsch
Mo la finala – quei schai buc aschi grev sil magun sco tschella carn selvadia – emporta buc
tgei ch’igl ei stau. Nus savein aunc semuentar.

Margreta
Sch’ins patratga – el fa da quei cull’atgna famiglia.

Mariurschla
Jeu hai insumma buc gust pli en bucca – gnanc in tec.

Gloria
va al cheminé Ussa tedlei, nus stuein agir raschuneivlamein. Pia – jeu sun segira che tuts han
encuriu mintga cantun da sia combra, ni buc?


54

Margreta
Jeu hai mirau entuorn in tec. Hai buc saviu durmir e  ...

Mariurschla
Giegie, schon bien!

Hitsch
Nus vein gie viu ei.

Andreias
Jeu hai ponderau. Tgei, sche aug Gieri ha schon anflau dagitg ils daners. Avon che nus
essan arrivai cheu.

Hitsch
Quei ei gie battiu! Sche aug Gieri havess schon anflau ils daners, daco ha el lu raquintau a
nus dad els? Probabel sa aunc insumma negin zatgei da quella valischa.

Mariurschla
E sche quei collega – quel ch’ei han sutterau dacuort – ha per exempel engulau ils daners.
Seregurdeis aunc, el veva ina comba lenn – e sch’el vess mess quels daners en quella
comba-lenn ...

Hitsch
Na, il collega culla comba-lenn era Serafin Pipa. Quel ch’els han sutterau era Clau Clavella.
Dad in maun han aug Gieri e Tini Gries purtau il vischi ... e da tschei maun Clemens Cluntga
e ... el cala e tegn il tgau El ha mei aschi lunsch, aug Gieri ha mei aschi lunsch che jeu raquentel
ussa gia sez quella historia stuorna. Jeu vegn aunc ord la suna!

Gloria
Pia, cheusi ellas combras ei segir nuot. En quei cass stuein nus ir engiu ed ano.

Andreias
Quei tuna bein el damogna da vegnir sin peis

Margreta
Tgi va nua?

Hitsch
Tgei emporta gliez?

Margreta
Vul ti ir giun tschaler?

Hitsch
Quei tuna sco ina smanatscha. Ils daners ein buc leu. Crei a mi. Jeu sun staus en mintga
cantun da quei tschaler, oravontut cun miu tgil.

Margreta
Da nua has ti insumma quella vestgadira?

Hitsch
Quei ei d’aug Gieri. El ha emprestau quella a mi. Tut mia vestgadira era – duvrada! Pia, jeu
vegn ad intercurir quella stanza cheu.

Gloria
Bien! Bien! Mariurschla?


55

Mariurschla
Nus encurin dado. Nus enconuschin quella regiun dètg bein. ella va all’entrada

Margreta
Resta gie buc bia auter.

Gloria
Nus intercurin la cuschina, la tgaminada e la stanza da magliar. ella tauscha Andreias en quella
direcziun Ed ussa fagei vinavon!

Andreias
Stuein nus aunc ir inaga ella stanza da magliar?

Gloria
Semuenta! omisdus van

Hitsch vegn amiez la stanza e mira entuorn; igl emprem sut e sper il pult, lu sin cruna e speras, la finala sut canapè

Hitsch
Lein mirar! Nua savessan quels daners esser ...? In mument! Jeu stos patertgar sco aug
Gieri. va al cheminé e schai encunter Forsa ha el gnanc schau tut ils daners ella valischa. Sche jeu
fuss staus el vess jeu priu ils daners ord la valischa e mess els x-zanua, nua che negin
suppona ch’els seigien. Sche bien pia – in plaz che mintgin vesa, nua ch’ins mira adina e
ch’ins vesa tuttina buc. E nua ch’ins sa zuppar zatgei ... El ha ina massa animals stuppai o e
... sloppa culs dets ... il tgau dil taur-tscharva ... va al cheminé e mira il tac alv ... ch’ei buc cheu.

Giuanna vegn e schigenta la detta cun in schigentamauns

Giuanna
Schia, lavau giu ei ussa era tut!

Hitsch
Giuanna, jeu stos anflar il tgau dil taur-tscharva.

Giuanna
Pren tes dus mauns e tucca inaga sur tia schuiala. ella fiera il schigentamauns sur il tgau da Hitsch e lez
sedeliberescha puspei

Hitsch
Daco eis aschi vilada?

Giuanna
Jeu sun vilada – pervia da tei – e mumma – pervia da vus tuts. Aug Gieri envida nus tuts per
che nus hagien in pèr bials gis e tuts studegian mo co els anflien ils daners. E tuttenina tuts
che battan. Tuts ein tuttenina mo ranvers, mintgin ei igl inimitg da tschel ... Gloria dat en in
zeiver plein viarms ...

Hitsch
Gliez ei stau legher!

Giuanna
Gie, fetg legher. Mira sin tei! Ti eis setratgs en sco tiu agen tat ed has spema avon la bucca
dalla ranveria. ella sesa amiez il canapè

Hitsch
Quei ha tut ina muntada speciala.


56

Giuanna
Tgei ha ina muntada?

Hitsch
Aug Gieri. Mira, el viva sicheu, tut persuls; vesa mai zatgi. E daco? Perquei ch’el ha da
zuppar zatgei, quei eis ei. El ha midau quella casa en ina gronda trapla da miurs, per cass
ch’enzatgi anfli ils daners. Il foss avon scala, ils viarms, il tschaler.

Giuanna
Sas ti tgi che ha propi plascher dad esser cheu? La suletta che cuora buc suenter als daners
e che ha plascher da tut quei ei la Sara!

Hitsch
Tgei?

Giuanna
Ponderescha inaga! Has udiu inaga ch’ella vegli ir en in center da cumpra ni ch’ella laschi
encrescher per ina televisiun.

Hitsch
ponderescha in mument Quei ei gie tut bien ed endretg, segir ...!

Giuanna
Il sulet ch’interessescha tei ei dad anflar quella valischa marscha. Daco vas buc semplamein
en combra e stas leu.

Hitsch
En combra ... leu havein nus schon mirau dapertut: en scaffa, ella commoda, sut ... el arva ils
egls ... sut letg. el cuora da scala si

Giuanna
Hitsch! Po cala! el ei schon naven Jeu capeschel buc quei um. ella schai anavos Jeu capeschel negin
dad els. Nus essan cheu en quella bellezia casa sper quei bi flum, igl ei in gi da bellezia ...
ella sesa buc bein e seruschna vi e neu Nus savessan far bialas spassegiadas en ina biala cuntrada. igl
ei propi malcumadeivel Tgei gianter ...? Ei tgisà rut ina plema ni ... ella stat si ed aulza il polster, sil qual ella
seseva – e petrifichescha; ella metta d’in maun il polster e trai neunavon ina veglia valischa; quella metta ella ussa sin
canapè e setegn vid in pusal O nundadeu! ella vegn tut gnervusa O, giantergiantergianter, o
miardamiardamiarda, jeu sto, sto, sto ... raquint... – na, jeu sto buc – insumma buc. ella metta
ses mauns dalla vart da sia fatscha tochen ch’ella ei puspei tier sesezza; ella metta il polster puspei en sia posiziun usitada,
lu pren ella la valischa e mira sin ella Ed ussa? Jeu dun ad els la valischa e lu ... ni jeu dun la
valischa ad aug Gieri, mo lu ... jeu drovel temps per ponderar! ella vul puspei metter la valischa en siu
liug d’anson, fa denton buc ei Jeu hai anflau quella cheu per schabetg  – e sch’il schabetg vul ei, lu
anfla in’auter aunc inaga ella. Jeu stos zuppar ella schi gitg tochen che jeu hai ina idea tgei
far. ella pren la valischa e va cun ella tochen agl esch-tschaler; ella arva quella e mira lu da scala si; lu cloma ella
Hitsch – Hitsch, savessas vegnir giuado per ina minuta? ella va en e siara igl esch

suenter ina pintga pausa vegn Hitsch da scala giuado; el schigenta ses mauns.

Hitsch
Gieeee! mira Cara! Giuanna! Jeu savess engirar dad haver udiu ella. el va ella stanza da magliar

Giuanna vegn atras igl esch-tschaler, mira entuorn e va lu spert culla valischa da scala si; Gloria, Andreias e Hitsch
vegnan ord la stanza da magliar

Gloria
Jeu getgel a ti cheu ei negin vegniu viaden.


57

Andreias
Ed anflau havein nus era nuot.

Hitsch
Fetg gitg haveis vus gie era buc encuriu.

tuts van sin canapè

Andreias
Con gitg duei quei pomai cuzzar? Jeu manegel, ina valischa ei in object ualti grond. Ei dat
gie atgnamein buc aschi bia pusseivladads da zuppar aschia zatgei.

Hitsch
Jeu hai era anflau nuot.

Andreias
A schia, propi buc?

Hitsch
Gie, propi buc, tgei manegias ti atgnamein ... tgei vul ti gir cun quei?

Andreias
a Gloria El ei gie lavaus cun tuttas auas! Nus havein buc encuriu gitg avunda perquei ch’el
vuleva haver nus ord via.

Hitsch
Tgei via?

Andreias
Gliez sai jeu gir a ti. Ti has sperau che nus sefetschien buc en con gitg che ti enqueries en
cheu. Nua manegias ch’ella seigi?

Gloria
Quella risposta interessass era mei. ella sesa amiez il canapè, e, senza che tschels sefan en, va ella pli e pli
afuns

Hitsch
Jeu sun afin cheu. E cunquei che nus discurin grad da buc haver fidonza: daco suspecteis
insumma tuttenina mei? Haveis vus forsa zuppau cheuen zatgei che jeu astgel buc veser?

Andreias
Forsa vein nus mo vuliu tener en egl tei.

Gloria
sfundra pli bass Andreias!

Hitsch
Gie clar. Vus stueis tener en egl mei omisdus. Far adatg che jeu banduni gie buc quella
stanza.

Andreias
E tgei vul ti ussa gir cun quei?

Gloria
Andreias, fai il bien e ...


58

Andreias
mira aunc adina buc sin ella Buc tema! Jeu vegn schon afrida cun el. Teidla, sche ti vul controllar la
cuschina, lu mo fai. Neu, nus mein.

Hitsch
Gie clar, ussa tuttenina. Ussa astgel jeu lu era inaga controllar la cuschina. Suenter che vus
essas schon stai leu e suenter che ti ed ella ... el mira sin Gloria Otibiendiu! el muossa sin Gloria

Andreias
Manegias ti forsa che jeu seigi aschi tups ch’ins sappi cuglienar mei cun da quels trics.

Hitsch
Tia dunna sfundra el canapè.

Andreias
Gie, segir!

Gloria
Ussa crei toh inaga zatgei, Andreias, crei tgei ch’el gi!

Andreias
semeina O gianter ... In mument, cara, nus targein viado tei!

Gloria
Fai vinavon, el ha buc funs!

Andreias
a Hitsch Ussa gida schon, fai aschi bien! Quei stuein nus far ensemen ...

Hitsch
Tgei ha quei puspei da muntar?

Andreias pren in bratsch, Hitsch tschel

Andreias
Adatg – in, dus, treis, hoo!

Gloria
Spitgei inaga! Leis smanar mei ell’aria sco el circus.

Andreias
Mo ruasseivel!

Gloria
Quei canapè maglia mei viva!

Andreias
In – dus – treis! el e Hitsch vegnan cun Gloria puspei en pei

Gloria
petga giu la puorla Finalmein! Sche vus vessas buc tratg o mei da cheu, quels vessan pér puspei
anflau mei cun renovar il canapè.

Hitsch
Sche negin vess fiers el igl emprem el rumien grond ...


59

Andreias
Giegie ... jeu hai gie ussa puspei tratg viado tei.

Hitsch
Cun miu agid!

Gloria
Gie ... sche Hitsch fuss buc staus, vessas ti gnanc viu mei. Quei ei ina casa diltut ordasenn –
ils animals ein morts e las mobiglias vivan.

Andreias
Gie gie – suenter haver ponderau la situaziun Ed uss puspei tiel tema: Hitsch!

Hitsch
Tgei eisi uss schon puspei?

Andreias
Gliez sas ti exact! Ti has anflau ils daners, has zuppau els e fas ussa sco sche ti encuressas
aunc els.

Hitsch
Sas finalmein inaga calar cun quei. a seniester Co san ins mo esser aschi stinaus.

Andreias
Aha! Ti snegas pia buc! Neu, gi, ora cul marmugn! Ussa gi a mi clar ed entelgeivel en
fatscha che ti has buc anflau ils daners.

Gloria ponderescha zatgei e controllescha il canapè, ella aulza il polster e mira suten.

Hitsch
mira sin Andreias Jeu hai buc anflau ils daners!

Andreias
Ti gis manzegnas!

Hitsch
Tgei duei jeu lu aunc gir sche ti creis tuttina nuot?

Andreias
a Gloria Teidla inaga! El vul grad saver da mei tgei ch’el dueigi aunc gir! – Buc va aschi datier
dil canapè, cara, el ha fom!

Gloria
Andreias, nus essan sesi tuts sin quei canapè, ni buc. E negin ei sfundraus avon. Ed ussa ha
ei cheu ina ruosna! Propi ina gronda ruosna – gronda avunda per – lein gir – ina valischa.

Andreias
Jeu hai gie getg ch’el hagi anflau ils daners. el tschappa Hitsch pil cavez Nua ein ils daners?

Hitsch
O, sche ti vegns aschia ... dad ault ... lu eis ei el peglia il cavez dad Andreias, ei fan lutga

Giuanna vegn da scala giu; ella ha igl album sut bratsch; ella metta naven quel e va tiels auters

Gloria
Dai Andreias, ranscha el!


60

Andreias
Ussa va ei lu grad liber!

Giuanna
Tgei datti cheu?

Gloria
Sco sche ti savessas buc. ad Andreias Ella ei cun el sut ina cozza.

Giuanna
Da tgei tschontschas pomai?

Gloria va tiel canapè e trai Giuanna cun ella

Gloria
Tiu um ha anflau ils daners.

Giuanna
Na, gliez ha el buc!

Gloria
Matei ch’el ha. Duei jeu plitost crer a ti ni a quei canapè?

Giuanna
Jeu sai insumma buc tgei che vus veis da renfatschar a Hitsch.

Gloria
El ei strusch ina minuta en quella stanza e schon ha el priu o il dadens a quei canapè.

Giuanna
Quei cumprova insumma nuot.

Hitsch ed Andreias crodan en cumbat davos il canapè

Giuanna
Daco ein quels daners aschi impurtonts per vus?

Gloria
Ussa teidla sin ella: “Sco mintgin sa, daners interesseschan insumma buc mei.”

Giuanna
Nus savein gie insumma buc sche quels daners existan.

Gloria
Quei vul ti schar crer nus, neve!

Hitsch ed Andreias vegnan davos il canapè siado

Hitsch
Ti eis in manzaser ed in cugliun.

Andreias
E ti eis in stierl.

Hitsch
A schia! Jeu muossel grad tgei che quei stierl fa cun tei!


61

Andreias
Mo neu, stiarls damognel jeu schon aunc!

els crodan puspei davos il canapè. Mariurschla e Margreta vegnan a sedispitond dall’entrada

Mariurschla
Jeu hai buc stuschau tei, ti eis dada giu.

Margreta
Ti has viu ei, dai tier. Lu has spitgau tochen che jeu sun stada datier avunda e lu has
stuschau mei.

Mariurschla
Ti eis sescarpitschada sur ina ragisch.

Mariurschla
Ti eis aschi tschocca sco ina talpa.

Margreta
Sche ti gis quei aunc inaga, survegnas ina entuorn las ureglias.

Mariurschla
Avon onns vessas ti schon duvrau in spieghel; ti vul semplamein buc capir quei.

Margreta
Buc emprova dad sesluitar! Tgei manegias ti cun tschocca sc’ina talpa?

Gieri vegn viaden, tut ruasseivels; el ha in ballester enta maun, vegn tochen all’entrada, stat eri e contempla il spitachel

Gieri
fetg dad ault Finiu! Ussa tonschi! tuts calan da sescagnar e miran sin Gieri Jeu stos gir a vus zatgei. el va
tiel canapè ed aulza Hitsch Nus vein sittau in paliet en tiu auto.

Hitsch
seglia en pei Quei ha grad aunc muncau. Ussa tonschi!

Andreias vegn era en pei e metta en uorden sia vestgadira

Gieri
Tgei spitachel ei quei cheu insumma?

Sara vegn viaden, era ella ha in ballester enta maun

Giuanna
Igl ei pervia dils daners, aug Gieri! Tut quei – mo pervia da quels daners dalla miarda.

Gieri
A schia! Quei ... ?

Gloria
Gie, car aug, Hitsch ha anflau els e vul buc conceder quei.

Hitsch
Quei ei buc ver!

Giuanna
Tedlei ussa inaga, ussa tonschi. Sche vus leis saver la verdad ...


62

Gieri
Ei dat insumma buc daners. Quei ei stau ina sgnocca!

Mariurschla
Tgei?

Giuanna
Mo jeu hai gie bein anflau la valischa. ella tegn il maun avon la bucca

Gloria
Aha! Ussa eis ei o!

Gieri
Sche bien! Lu pia tuttina: cheu zanua ha ei daners.

Giuanna
va all’entrada O, quei cheu ei lu plaunet ridicul.

Hitsch
Nua vas?

Giuanna
Jeu hai zuppau ils daners cheusi en nossa combra, sut letg!

Hitsch
Mo jeu hai gie grad mirau anson sut letg en.

Giuanna
Exact! E perquei – hai jeu tertgau – ei quei in fetg bien zup. ella va da scala si

Gieri
Ah ti, Sara, jeu hai gest raquintau a tiu bab che nus hagien sittau in paliet en siu auto.

Sara
a Hitsch Jeu hai grad controllau tut; buc fai quitaus, bab, nus havein buc fatg ina ruosna.

Hitsch
O silmeins gliez.

Sara
ad Andreias Nus havein sittau in paliet en tiu auto.

Andreias
Tgei?

Hitsch
tegn o la lieunga siper Andreis Bäää!

Andreias
a Gloria Ti vesas! L’entira famiglia ei encunter nus.

Margreta
a Gieri Gieri, sch’ei dat propi ina valischa plein daners, daco has lu getg ch’ei detti buc
daners?


63

Gieri
Perquei che jeu hai buc saviu che quei sesvilupeschi aschia. Jeu hai gie mo vuliu envidar
vus da vegnir e star in pèr gis cun mei, quei ei tut. Sas, dapi che Lisabet ei morta, ha ei buc
dau bia da discuorer enteifer la famiglia.

Hitsch
E daco stas lu insumma siadocheu, tut persuls.

Gieri
Quei capeschas ti buc. Na, ti capeschas propi buc ei. Jeu gaudel da viver aschia sco jeu
vivel. Jeu hai bugen tut quella rauba entuorn mei: il canapè vegl, il pult, quei radio vegl – vida
tut quellas caussas pendan regurdientschas. Jeu hai buc affons ... podà che jeu vivel en in
mund dad ier – cun tradiziuns e valurs ch’ein vegnidas tgiradas da persunas ch’ein ussa
schon dagitg mortas. Jeu sai, quei ei buc bia, mo .... Jeu hai buc pli memia bia temps,
manegel jeu. el va tiels auters Perquei hai jeu aunc inaga vuliu haver vus tuts cheu ensemen. el
sesa al pult e fa ir ils nuvs dil radio

Margreta e Mariurschla van tier Gieri

Mariurschla
Jeu stun mal, Gieri. Jeu creigel che nus vevien buc capiu quei.

Margreta
Nus stein mal.

Gieri
Ei dat ina massa bialas regurdientschas sicheu, mo vus veis emblidau ellas. Mariurschla, ti
has giu tia emprema dretga amur sicheu.

Mariurschla
Gliez ei buc ver! Mia emprema amur ei ... ella ponderescha ... ei stada cheu.

Gieri
Secapescha, ei leu egl album da famiglia, ina fotografia ner-alva. Margreta va pigl album

Hitsch
Nus – jeu manegel, nus stein era mal. Probabel essan nus secunteni ualti schliet.

Sara
Gliez manegel jeu era.

Giuanna vegn culla valischa da scala giu

Giuanna
Cheu ei la valischa!

Andreias
Dai cheu!

Hitsch, Andreias e Gloria festginan tier Giuanna e accumpognan ella sil canapè, Sara va tier Gieri

Gloria
Arva! O arva zacu!

Giuanna
Mo in mument, mo in mument!


64

Andreias
Fai vinavon, fai vinavon!

Hitsch
Cara, lai far mei quei!

Giuanna
Quei vegn jeu schon da far sezza. ella metta giu la valischa ed arva las siaras; ella mira entuorn, vesa che tuts
observan ella e trai flad profund. Lu arva ella la valischa. Tuts train buc flad pli, lu pren ella in pupi ord la valischa
Nuot!

Andreias
Tgei nuot?! el pren la valischa e scrola ella Mo els ston esser en cheu!

Hitsch
Tgi drova era pomai ina valischa per metter en in toc pupi?

Gieri
Jeu sminel zatgei. el legia il messadi “Car Gieri! Jeu sai con bugen che ti fas legns, perquei sun
jeu ius ed hai priu cun mei empau daners che jeu duvravel urgentamein. Il rest hai jeu schau
anavos per tei, mo jeu hai zuppau els zanua. Sas gie encurir els, quei mantegn tei in tec,
sche jeu sun buc pli cheu, per raquintar a ti historias. Ti vegns a muncar a mi, vegl amitg!
Clau”... Ei schon il detg mument. Ha matei purtau encheu la valischa cu jeu erel a pesca.

Hitsch
Quei fussi lu pia stau!

Andreias
Nana, il rest dils daners sto gie aunc esser zanua; sche nus encurin mintgin en in auter liug
...

Mariurschla
Na!

Gloria
Tgei manegias ti cun “na”?

Mariurschla
Jeu manegel che quei ha uss buc muntada pli. Nus savein buc sch’ei ha aunc zanua daners
ni buc ... ed è buc cons e nua ch’els ein. E lu ... A tgei – els han buc muntada pli. ella sepusa sur
Margreta e mira egl album da famiglia

Margreta
Mira, l’entira famiglia sper il flum. Bab ha pigliau ina entira retscha pèschs.

Mariurschla
Treis vevel jeu pigliau, seregordas buc pli?

Margreta
A gie!

Giuanna
Exact pervia da quei sun jeu vegnida sicheu. era ella mira igl album da famiglia

Hitsch
Jeu creigel, jeu era! va tier Sara Has ti buc vuliu mussar a mi co ins setta cun ballester? Neu!
Igl ei neras uras da sedivertir in tec.


65

Gloria
Nus lein tuttina aunc mirar sche quels quatertschienotgontamelli ein buc zanua, ni silmeins
quei ch’ei aunc restau.

Andreias
Exact! arva igl esch-tschaler Sch’ei dat cheu aunc in misteri, lu ei quel da sligiar. el va e grescha, ei
sfracca pliras gadas dad ault, lu suonda ina scadanada

Gloria
Andreias!

Hitsch
suri Mira cheu, il divertiment! Ins ha gie schiglioc nuot.

el e Sara van viado

Gloria
Andreias, buc semuenta, jeu fierel giu ina suga. ella va

Andreias
Jeu creigel ch’ei hagi ina massa viarms giucheu.

Giuanna
Aug Gieri, creis ti propi che Clau hagi zuppau cheu zanua il rest dils daners?

Gieri
va tier las dunnas Probablamein schon, mo negin che sa nua.

ei vegn plaunet stgir, in davos reflectur resta in pèr secundas sil radio vegl, lu vegn ei stgir diltut

fin


Null problem - la renta vegn y
1
S-COO 1-4

Null problem

-

la renta vegn

(Cash on Delivery) - Rente gut - Alles gut
Ina farsa en 2 acts da Michael Cooney, adattaziun per tudestg dad Erwin Britschgi.
Romontsch d'Alexi Monn

S-COON 1-4_Null problem - la renta vegn_(sr) y


Null problem - la renta vegn y
2
Null problem - la renta vegn
(Cash on Delivery) - Rente gut - Alles gut
Ina farsa en 2 acts da Michael Cooney, adattaziun per tudestg dad Erwin Britschgi.
Romontsch d'Alexi Monn

Persunas
5 u/ 4 d
Gieri Tschuor
emploiau mercantil
(401)
Gierina Tschuor
sia dunna
(224)
Benni Appenzeller
sutlocatur/sublocatari
(292)
Pieder Tgetgel
ufficial
(176)
aug Otti
aug da Gieri
(64)
Susi Nezza (nézza!)
luvrera sociala
(74)
Dr. Emanuela Trost
cussegliadra da lètg
(108)
Della Morte
collavuratur digl institut da sepultura
(65)
Culastia Capeder-Andriuet scheffa digl uffeci social
(77)

Temps:
present
Liug:
stiva, beinendrizzada aber cun in telefon cun cabel!

Recapitulaziun
Gieri Tschuor ei emploiau mercantil ed ha piars sia lavur, sia dunna Gierina sa da nuot. Per
tuttina ver entradas, retrai Gieri da tuttas  rentas e prestaziuns supplementaras per persunas
fictivas - tut sutlocaturs inventai. Quei mument ch'el vul metter en uorden la caussa, entscheiva
la situaziun ad escalar. Igl uffeci social fa surprendentamein ina controlla e Gieri ei sfurzaus da
dir manzegnas e cuglienar per spindrar la pial. Per che quei gartegi sto era siu sutlocatur, il
Beni Appenzeller, segidar ch'el vegli ni buca. Ch'igl aug Otti segida secapescha da sesez, el ei il
cumpliss da Gieri. Portaseins surdimensiunai e peruccas blondas ein sal e peiver pils scumbegls
e viriveris!

Dretg da representaziun:
Per saver dar il toc eisi da cumprar silmeins 10 librets dalla casa editura. Empristar ni
copiar ils exemplars obligatorics ei scumandau ed ha tut tenor consequenzas
giuridicas. (lescha dils dretgs d'autur).
La taxa da presentaziun per mauns digl autur ei da pagar al "Theaterverlag
Breuninger" ad Aarau, PC 50-3188. Ils dretgs da presentaziun ein da dumandar dalla
casa editura avon las emprovas.
Uniuns che cunterfan a quellas directivas han da pagar la taxa da presentaziun dubla.
Igl autur e la casa editura


Null problem - la renta vegn y
3
Emprem act
1. scena
Gieri, Gierina

Gieri:
(sesa sil sofa e spetga malpazient al telefon) O fai zacu, neu, o fai.... Bien
di! Miu num ei ....... Engraziel! .... schon puspei musica .... (mira
tementaus en direcziun dalla combra, sco sche zatgi savess vegnir ord
quella) Bien di. Miu num ei ..... Jeu sai, quel ei el militer .... jeu sun ussa
vegnius colligiaus per la tiarza gada cun zatgi auter. La dunna.... ?! exact
lezza,....... tgei, ad in cuors? ..... scolaziun co traplar pseudo-invalids!?
Flot! Aber zatgi sto toh luvrar tiegl uffeci social!? Ei va per ina renta .....
NA! buca dumandar ina - schar strihar ella - Engraziel! So ussa vai.....
Gierina:
(cloma ord combra) Gieri-tschutti?
Gieri:
Gie, Gierina-tschutta? (catscha il tgiern dil telefon el sac dallas
caultschas)
Gierina:
(entra, stressada, calzers enta maun, metta els sil sofa, nua si ils davos
nuvs dalla blusa) Gieri, has ti mias clavs-casa?
Gieri:
Ier sera has gie ti tezza serrau igl esch-casa!
Gierina:
Forsa ch'ella ei en mia tastga. (va puspei en combra)
Gieri:
(tschontscha immediat puspei el tgiern) Gie, jeu sun aunc cheu. Savesses
vus colligiar mei cugl uffeci social?
Gierina:
(vegn ord combra, culla tastga) Jeu hai ellas! (vegn en e sesa sil sofa, trai
en ils calzers) Nus savein i - tschutti - Hey, fai vinavon, ti eis gie aunc
gnanc pinaus!
Gieri:
(ha puspei catschau il tgiern el sac dallas caultschas) Ti mo va ordavon,
tschutta - tochen che ti eis alla staziun pos jeu schon suenter.
Gierina:
Nus perdin aunc il tren. (en pei sco ch'ella ha tratg en ils calzers)
Gieri:
Segir buca. Jeu sun aunc buca pinaus diltut e less buca che ti vegnies
memia tard alla lavur.
Gierina:
E tgei eisi cun tei?
Gieri:
Jeu sun aunc mai vegnius memia tard. Il Benni sa prender mei cun el.
Gierina:
Il Benni ei schon daditg en sia stizun da calzers - ti sas exact con baul
che quel sto entscheiver.
Gieri:
Lu cuor'jeu halt alla staziun. Quei vegn strusch a far donn.
Gierina:
(plein quitaus, plein premura, streha ils cavels ad el) Igl ei bein tut en
uorden, Gieri - tschutti - ni?
Gieri:
(legher) Absolut! Nul problemo! Tgei damonda .....
Gierina:
(sin via agl esch) Ti has bein buca problems ... en fatschenta?
Gieri:
Daco manegias - en quei grau stos insumma buca far quitaus! Ti sas gie -
sch'ils temps ein aschs e la  crisa gronda, datti nuot meglier ch'ina
consolaziun dultscha. Ni detg auter,  pli dir ch'ei vegn e pli loms ch'ins ei


Null problem - la renta vegn y
4
enviers ils agens vezis - Cun producir mams e tschugalatas essan nus
adina dalla vart segira.
Gierina:
(significativ) .... consolaziun dultscha .... schia schia ... Tuttina, ti schesses
schon a mi, sche zatgei fuss buca en uorden, neve tschutti?
Gieri:
Claro, tschutta. E sche ti vesses da far quitaus, lu schesses ti era quei a
mi, ni?
Gierina:
Naturalmein. Jeu schess sch'jeu vess, aber jeu stoi gie buca ver, has ti
detg.
Gieri:
Nus stuein omisdus buca far quitaus - da nuot!
Gierina:
Bien nus sevesin alla staziun?
Gieri:
En tschun minutas. (dat spert spert ina buna alla Gierina, sco ch'ella ei
naven, tschontscha el puspei al tgiern) Hallo? .... musica dalla tgagia e lu
aunc la "kleine Nachtmusik" la damaun beinmarvegl! - Hallo? - Tgei
partiziun? - Gie, fetg bien. Miu num ei Gieri! - Na, buca Dschieri!!
(bustabescha) G..i ..e .... - gie, gie, tgi che sa romontsch sa dapli! .............
Tschuor, ......... giebein sco Mariano. Jeu telefoneschel a vus pervia da
miu sutlocatur, il Benni Appenzeller. - Benni sco Thurnheer. Appenzeller
sco .... sco il tgaun. Sch'jeu sun informaus endretg, survegn il signur
Appenzeller zatgei ina renta supplementara. Ei quei correct? - Eba, vesis.
Ussa less jeu communicar a vus ch'el drovi buca pli quels raps. ....... Na,
el ha buca anflau lavur. El ei morts oz endamaun. - Gie, propi trest. Nus
essan tut consterni.

2. scena:
Gieri, Benni

Benni:
(vegn ord il zuler en stiva; malgrad ch'el ei setratgs en eis el zugliaus en
ina cozza e vesa ora dètg malscultrius)
Gieri:
.... buca per telefon? - Vegnir per in formular?
Benni:
(sturnida tut dad ault)
Gieri:
Benni!! (catscha spert il tgiern denter las combas)
Benni:
Stun mal, Gieri - jeu hai buca vuliu disturbar tei.
Gieri:
Benni! Tgei vul ti schon puspei cheu?
Benni:
Jeu hai mo vuliu vegnir per ina pérla - ni duas.
Gieri:
He, hallo? Jeu sun tiu locatur e buca tiu apotecher. Daco eis insumma
buca en tia stizun da calzers? Igl ei schon las otg ed in quart/in quart
vargau las otg.
Benni:
Jeu sai. Jeu mon buca a luvrar oz. Jeu hai total bled e schliet.
Gieri:
Grippa?
Benni:
Sai buca. Rietscher e la fue...
Gieri:
(dat denteren ad el) Schi exact vi jeu nuota saver....


Null problem - la renta vegn y
5
Benni:
Treis dis avon las nozzas - quellas sai jeu toh buca dar giu - la Sonja ha
organisau tut aschi tip top.
Gieri:
Na - mai mai dar giu! Tgi prendess schiglioc aunc tei! - Tgei s'ei? Vesas
buca ch'jeu telefoneschel?
Benni:
Jeu hai mo vuliu dumandar sche la Gierina vess in aschpirin per mei?
Gieri:
Ella ei schon alla staziun. Forsa anflas zatgei en cuschina. Mira tez. E
cala d'adina sesguschar neutier tut alla metta ch'ins survegn ina mesa
baracca dil cor.
Benni:
(muossa sil tgiern ch'il Gieri ha denter comba) En cass che ti enqueras il
telefon..... (lahergnescha e va en cuschina)
Gieri:
(el tgiern) Essas aunc cheu? - Engraziel. Perstgisei, quei ei .... stau la
dunna dil signur Appenzeller. Ella ha bled e schlietira - ina frida
nundescrivibla. Cun treis affons. Ins auda tochen giu cheu co els bragian -
(emprova da bargir sc'in pop) - Da tgei ch'el ei morts? Baracca dil cor! Pli
probabel ina consequenza dalla rachitis.
Benni:
(vegn ord cuschina cun in jogurt ed emprova d'arver ina scatla d'aspirin
culs dents)
Gieri:
(el telefon) Engraziel fetg. Fetg bi da vus. Jeu drezzel bugen ora che vus
condoleschies alla dunna Appenzeller.
Benni:
(davos il Gieri, senza che lez vesi ni fetschi stem dad el) Condolar - alla
dunna Appenzeller?
Gieri:
(el telefon, senza veser il Benni) Gie, jeu mirel che vus survegnies ils
documents necessaris. Engraziel fetg. Adia. (penda si il tgiern dil telefon e
va en direcziun dalla combra) Has anflau zatgei?
Benni:
Tgi ei quei stau - al telefon? (sesa sil sofa)
Gieri:
Ina dunna dall'uniun da femnas, ... ah, ina femna dall'uniun da dunnas.
Benni:
Daco lai ina femna dall'uniun da dunnas condolar a mia mumma?
Gieri:
Jeu hai cumprau in pèr lottarias dalla tombola dall'uniun da dunnas per
tes geniturs.
Benni:
Ed ussa ei il premi morts?
Gieri:
Quasi - il premi principal fuss stau ina cruschada da treis jamnas ella
Caribica. Aber ussa ha l'uniun da dunnas dau part ch'ei hagi mo tunschiu
pil premi da consolaziun.
Benni:
Tgei premi da consolaziun?
Gieri:
In cunegl.
Benni:
Ina flotta consolaziun - quei dat in flot barsau - e da condolar fussi plitost
alla dunna dil cunegl, hahaha -! Sas ti insumma che vossa maschina da
lavar fa ramurs brutal curiosas?
Gieri:
(nuninteressau) Sai jeu buca - perstgisa, Benni, jeu stoi ir sil tren.
Benni:
Jeu sai buca arver igl uvierchel da quei rörli.


Null problem - la renta vegn y
6
Gieri:
Muossa! (pren il bubriel da pérlas, mira sin l'etichetta) Nuota da
smarvigliar - cheu statti gie clar e bein - Uvierchel cun segironza d'affons!
(dat puspei anavos il bubriel)
Benni:
Teidla Gieri, aschia astgas ti buca tschintschar cun mei! Jeu sun buca mo
dapi dus onns sutlocatur da Vus - venderdis essas Ti e la Gierina era
aunc nos meinaspus e cambrera! Jeu sun adina staus in bien e fidau
amitg da vus. Sche vus dus veis duvrau zatgi per deponer vos quitaus .....
Gieri:
Fai cuort - sas puspei buca pagar ils tscheins-casa?
Benni:
Detg la verdad - aunc buca. Aber jeu empermettel a ti - Gieri - sco ch'jeu
sun anavos dallas vacanzas da mèl culla Sonja hai jeu sgartau ensemen
ils raps.
Gieri:
Biiiiii.
Benni:
Mann! Jeu ed jamnas da mèl! Tgi vess tertgau avon treis meins ch'jeu
tuorni da mia viseta el zoo cun mia dunna futura.
Gieri:
Speronza ei ella/s'ella buca ina schemia!
Benni:
Hey, vai aunc?
Gieri:
Daco has lu aunc mai presentau quella miss curtin zoologic a nus?
(svanescha en combra)
(il stgalin dalla casa stgalina)
Benni:
(cloma) Jeu mon ad arver! (va ed arva igl esch-casa).

3. scena:
Benni, Tgetgel

Tgetgel:
(il signur Tgetgel, in ufficial discret, senza bia colur e temprament stat
avon esch-casa, ina mappa d'actas enta maun)
Benni:
Bien di il signur.
Tgetgel:
Il signur ei en tschiel. (tut schenau) Perstgisei ch'jeu disturbel schon schi
baul?
Benni:
Nus lein ni biblas ni priedis?
Tgetgel:
hä? Jeu sun il Pieder Tgetgel digl uffeci social e vus essas segir il signur
Rolf Märki?
Benni:
Jeu? Naaa.
Tgetgel:
Lu savesses vus drizzar ora al signur Märki ch'jeu seigi cheu e ch'jeu
discurress bugen cun el.
Benni:
Jeu crei che quei seigi ina malcapientscha.
Tgetgel:
Nus essan bein cheu ella via dil curtin 35?
(omisdus controlleschan il nr. vid igl esch aviert)
Benni:
Vesa ora aschia ....


Null problem - la renta vegn y
7
Tgetgel:
Lu sai era buca esser ina malcapientscha.
Benni:
Mo in mument - Jeu mon grad per zatgi che sa forsa gidar vus.
Tgetgel:
Gliez fuss flot.
Benni:
Mo in pign mument .... (muossa ch'il Tgetgel duei spitgar avon esch.) O
cheu essas vus bia pli datier dil signur en tschiel. (siara igl esch. Sesa
ruasseivlamein sil sofa e maglia siu jogurt)

4. scena:
Benni, Gieri

Gieri:
(vegn ord combra, trai en la giacca)
Benni:
Ti Gieri, cheuora spetga in.
Gieri:
Jeu stoi ir sil tren.
Benni:
.... digl uffeci social.
Gieri:
(paralisaus) Tgeei?
Benni:
Enquera in Märki.
Gieri:
Tgeeei?
Benni:
Jeu hai schon detg ad el che quei seigi ina malcapientscha.
Gieri:
(hectic) Tgei has ti propi detg, tgei exact?
Benni:
Ch'jeu mondi per zatgi che sappi forsa gidar el.
Gieri:
Fetg bien!
Benni:
Quel manegia segir tiu anteriur sutlocatur, miu antecessur.
Gieri:
Na, lez manegia el franc e segir buca. (va alla finiastra)
Benni:
Claar. Quei era in Märki. Quel ei toh emigraus el Canada e survegn aunc
adina posta cheu.
Gieri:
(tschaghegna da finiastra ora)  Sa tgei che quel vul propi? Ha el detg
nuot?
Benni:
(ha a fin il jogurt)  Quel sto manegiar quel! Jeu mon e ditsch ei ad el.
Gieri:
(tegn anavos el rubiestamain) NA!
Benni:
Jeu vi gie mo dir ad el ch'il Märki seigi schon varga dus onns buca pli
cheu.
Gieri:
Segir buca!
Benni:
Daco buca?
Gieri:
Perquei che .... (targlina) jeu sun il Märki.
Benni:
Per gliez sai jeu gie tuttina dir ad el .... (capescha) TGEIII?? Ti eis il Rolf
Märki?
Gieri:
Maa, ahh (sestorscha e sesvolva) .... jeu fetsch en mintga cass sco sche..


Null problem - la renta vegn y
8
Benni:
Jeu hai nul check?
Gieri:
(arva igl esch-casa; ri si per il Tgetgel) Mo in mumenet. (siara igl esch
avon il nas agl Tgetgel e trai il Benni dalla vart. Cun patos) Benni, sas ti
salvar per tei in misteri?
Benni:
(tementaus) Jeu crei schon.
Gieri:
Jeu hai ina bara en tschaler.
Benni:
Aber buca il Märki?
Gieri:
Mo simbolic, ti tgutg! Jeu incasseschel siu daner da disoccupaziun e las
prestaziuns supplementaras dapi varga dus onns.
Benni:
Has tarmess suenter ad el quels raps?
Gieri:
Buca direct!
Benni:
Ein els vegni anavos?
Gieri:
(scrola il tgau)
Benni:
Gie, aber tgei has fatg cun quels? ..... (capescha) Uiuiui, na, ni bein???
Gieri:
Psst!
Benni:
Quei ei gie engulau....
Gieri:
Psssst.!
Benni:
E sche quei vegn ora?
Gieri:
Quei vegn buca ora.

5. scena:
Benni, Gieri, Tgetgel

Tgetgel:
(splunta)  Halloooo?
Gieri:
(tras igl esch) Mo ina secunda! (anavos tiel Benni)  Svanescha en cheu e
buca mucs! E paupra tei sch'jeu anflel da tiu cac-ureglia vid la ruosna-
clav!
Benni:
Daco? Datti aunc dapli ch'jeu sai aunc buca?
Gieri:
(tschaguola cun in surrir)  San quels egls dir manzegnas? (stauscha il
Benni en cuschina, cuora agl esch-casa e cloma)  Jeu vegnel! (freina tut
anetg) La canna! (pren giu ina dalla scaffa)  Rolf Märki! (zuppegia culla
canna agl esch, arva) Perstgisei ch'igl ei iu schi ditg. (muossa sin sia
comba) Jeu sun buca pli in cavriel.
Tgetgel:
(entra)  Signur Märki?
Gieri:
Gi....gie. Rolf Märki. (zuppegia entuorn cun la canna)
Tgetgel:
Tgetgel. Uffeci social. "Controlla".
Gieri:
(inquietaus) Controlla? - Aa, gie. Leis seser?
Tgetgel:
(sesa, pren in act gries ord sia mappa) Gie, signur Märki, jeu less buca
engular da vies temps custeivel. Nus vein aunc zatgei puncts ch'ein buca


Null problem - la renta vegn y
9
propi clars e che nus stuein sclarir ensemen - sco che quei ei fatg sun jeu
puspei naven.
Gieri:
Tip top, mo zua, dumandei .....
Tgetgel:
So, signur Märki, la situaziun ei la ....(enquera en ses acts)  Tenor nos
acts eras Vus registraus sco disoccupau e mavas regularmein a bullar. E
lu essas vus vegni malsauns avon dus onns e dapi lu essas enta letg cun
la guota.
Gieri:
Cun tgi .... cun ina guota? hähä jeu sun gie buca in marti...
Tgetgel:
(mira en ses acts)  Sco consequenza d'in accident!
Gieri:
Accident cun ina guota? (metta la comba dretga sin meisa) .... Ah, vus
manegeis la guota - die Gicht - hä, tgi che sa romontsch sa propi dapli ....
gie, gie quella vai jeu d'in accident, d'in grev accident!
Tgetgel:
Ina chista ei dada sin vossa comba seniastra...? (comba dretga giud
meisa - comba seniastra ensi)
Gieri:
Greva chista - pesanca chista.
Tgetgel:
... duront ina lavur voluntaria, senza paga?
Gieri:
Gie, jeu erel vid emplenir pachets da maglias per l'organisaziun "Paun per
frars e soras". Jeu hai era in'expertisa dil miedi.
Tgetgel:
Jeu hai ina copia en mes acts.
Gieri:
Propi?
Tgetgel:
Era da vossas damondas per sustegn finanzial.
Gieri:
Ah, gie?
Tgetgel:
Tuttas!
Gieri:
Buca ver?
Tgetgel:
Jeu hai cheu tut ils rapports medicinals, mintga expertisa e tut vossas
damondas per sustegn finanzial. - Da tut ils cussadents da quella casa!
(pren ina plununa acts ord sia mappa)
Gieri:
Mira tscheu!
Tgetgel:
La casa alla via dil curtin 35 para d'esser ina casa da discletg!
Gieri:
Gie, igl ei ina vera catastrofa.
Tgetgel:
Jeu hai cheu in entir sammelsuri da pagaments en quella casa. AVS,
rentas d'invalids, prestaziuns supplementaras pil minimum d'existenza,
schurnadas, sustegn pil tscheins-casa, mesiras da rehabilitaziun e
contribuziuns pil sustegn d'affons pigns.
Gieri:
Gie, ina vera catastrofa - propi ina casa da discletg.
Tgetgel:
Il mantun il pli grond dall'entira regiun.
Gieri:
Buca ver?
Tgetgel:
Sch'ei vess buca per mintga cass ina confirmaziun ufficiala stuess ins
bunamein tertgar che zatgei constetti buca.


Null problem - la renta vegn y
10
Gieri:
Gliez savess ins schon ... aber fageis vus gie buca??!!
Tgetgel:
Signur Märki - Vus smarvigliasses, tgei che dat tut el tgau per cuglienar!
Damondas sfalsificadas, extracts da banca manipulai, nums inventai....
Gieri:
Tgei purtgaria.
Tgetgel:
Lavur nera. Adressa mo vid la scaffa da brevs. Pliras damondas pil
medem cass....
Gieri:
E quei tier nus!
Tgetgel:
(tonscha vi in formular) Sco detg, jeu less mo che vus suttascrivies quei
formular per mei - mo ina confirmaziun che vus veis retratg ils dus onns
vargai prestaziuns supplementaras per il minimum d'existenza.
Gieri:
(suttascriva) Soolaaa - (surstat) Gieee...
Tgetgel:
(suttascriva era) Jeu legaliseschel cheutras vossa suttascripziun.
Gieri:
Lu ei gie tut en uorden?!?
Tgetgel:
Quasi. (entscheiva a pachetar) Jeu drovel aunc la suttascripziun dil signur
Tschuor - suenter sun jeu naven.
Gieri:
Dil Mariano?
Tgetgel:
Na, dil Gieri Tschuor, da vies locatur!
Gieri:
Daco?
Tgetgel:
El sto suttascriver ch'el hagi survegniu il supplement pil tscheins-casa.
Nus vein fatg in pign sbagl, atgnamein vessen nus gnanc stgau pagar
quei ad el senza sia suttascripziun.
Gieri:
(honzeli) Ei quei urgent?
Tgetgel:
(exact aschi honzeli) Gie, fetg urgent, schiglioc datti ina denunzia. (ri da
schenau).
Gieri:
(ri gl'emprem era, lu groppatsch) Il signur Tschuor ei buca cheu - el ei alla
lavur.
Tgetgel:
Tgei? Lez ei alla lavur?
Gieri:
Gie, alla lavur. El lavura sc'in narr - quei gnanc saveis s'imaginar. Quei ei
ina veritabla furmicla. Aber jeu sai dar ad el il formular per suttascriver
questa sera. Lu tarmettein nus il formular culla posta a vus.
Tgetgel:
Vus emblideis ch'jeu stoi era legalisar sia suttascripziun. Lescha ei
lescha!
Gieri:
Lu stueis vus aunc vegnir pli tard sperasora cura ch'el ei puspei a casa.
Tgetgel:
Naba, jeu sai era spitgar sin el.
Gieri:
Aber avon las tschun vegn el segir buca.
Tgetgel:
Nus ufficials vein peda.
Gieri:
Mintgaton va el aunc a far in sitg avon che vegnir a casa.
Tgetgel:
Fa nuot....
Gieri:
(sto ponderar) Atgnamein va el praticamein adina a far in sitg.


Null problem - la renta vegn y
11
Tgetgel:
Signur Märki....
Gieri:
Mintgaton pren el era dus, treis quater sitgs.
Tgetgel:
Signur Märki....
Gieri:
Atgnamein il pli savens - ed el ei in ver hocker.
Tgetgel:
Jeu stoi aber tuttina spitgar, signur Märki. Jeu hai claras directivas dalla
dunna Capeder-Andriuet.
Gieri:
Capleder? Tgi ei quei?
Tgetgel:
Capeder-Andriuet, ton temps sto esser. Quei ei mia scheffa, la menadra
digl uffeci social. Dunna Culastia Capeder-Andriuet ed ella ha detg a mi
clar e bein che quella caussa seigi da liquidar oz. Mia scheffa ei tut atgna
en da quellas caussas - cartei a mi - fetg atgna.
Gieri.
Quei crei jeu - Lu fagein nus quei aschia - fagei schi bien e spitgei vi leu
ella stanza da magliar. Ed jeu mirel sch'jeu anflel zatgi che sa nua ch'il
signur Tschuor lavura e va a dir ad el ch'el duei vegnir immediat a casa
per suttascriver quei formular. Fuss quei en uorden per vus?
Tgetgel:
Fetg endretg.
Gieri:
(meina il Tgetgel en la stanza da magliar) Astg'jeu supplicar?
Tgetgel:
Signur Märki ... Buca permal sch'jeu sun schi directs aber savess jeu
buca ver in caffè?
Gieri:
Bein, naturalmein, signur Tgetgel.
Tgetgel:
Engraziel fetg. (svanescha ella stanza da magliar)
Gieri:
(arva anetg igl esch-cuschina)  Benni!
Benni:
(ha tedlau vid la ruosna-clav)  Gie? (dat giun plaun)
Gieri:
Leva si!
Benni:
Sontga bissacca - ina bara? In entir santeri has giun tschaler! Jeu hai da
rietscher!
Gieri:
Sepren ensemen.
Benni:
Gieri - jeu hai udiu tut! Quei ei gie in mega scandal! Cumparegliau cun tei
ein las bancas gie innocentas! Tut quellas contribuziuns e rentas! Daco
has buca saviu esser cuntents culs raps dil Märki?
Gieri:
Jeu hai semplamein piars la survesta. - Teidla Benni, ussa raquent'jeu a ti
l'entira historia. Da Nadal avon dus onns hai dau tier nus en fatschenta in
schenghetg tut special. Enstagl d'ina gratificaziun ha la mesadad dil
persunal survegniu la brev blaua.
Benni:
Clara notg, da Nadal ....
Gieri:
Jeu era. Jeu hai semplamein buca giu la curascha da dir a mia Gierina
ch'jeu hagi piars la plazza. E lu - sco segn dil tschiel - ein ils raps pil Rolf
Märki vegni dad esch en - x in sbagl d'in uffeci. Jeu hai tertgau: Super - Il
schaner anfl'jeu lu schon ina lavur. Lu vess jeu pagau anavos tut. (pausa)
Hai aber anflau nuot.


Null problem - la renta vegn y
12
Benni:
E lu?
Gieri:
Lu han ils raps tuttina buca tunschiu ed jeu hai tertgau ch'ins savessi
mulscher in tec dapli quei uffeci, sch'ei han schon in tal puf ella
contabilitad. Jeu hai dumandau prestaziuns supplementaras pil Märki e
survegniu. Sinquei hai jeu aunc inventau autras persunas che stattan en
quella casa e ch'han da basegns d'in sustegn dil stadi - e pren mira - ils
raps ein vegni senza problems.
Benni:
Schi sempel ei quei?
Gieri:
Segir buca. Jeu hai stuiu dar tut. Mo tochen ch'ins sa tgei ch'ins sa
dumandar da tgi. Ei dat la segirada d'invalids, la Fürsorg, igl uffeci da
giuventetgna, la cassa da cumpensaziun....
Benni:
Quei tonscha - ti eis in cugliun.
Gieri:
Quei ha semplamein giu igl effect da lavina.
Benni:
Gie, lavina tuna bein, ed ussa vegns ella lavina ... per quei sas ti ir en
chista.
Gieri:
Jeu sai.
Benni:
Con dat quei?
Gieri:
200'000 francs ad onn.
Benni:
Bingo! Atgnamein vev'jeu manegiau con ditg perschun.
Gieri:
Pssst!
Benni:
Aber clar! Co vul ussa suttascriver cun tiu agen num sch'il Tgetgel tratga
che ti seigies il Märki-pei-ziep. (imitescha co il Gieri zuppegiava)
Gieri:
La sligiaziun ei pli che mo sempla. Zatgi sto far sco sch'el fuss jeu.
Benni:
Sco sch'el fuss ti??
Gieri:
Gie, jeu - e lu suttascriver il formular sco Gieri Tschuor.
Benni:
Quei fuss il dètg tappalori. (ri tut agradora)
Gieri:
(ri era da cor, metta il bratsch silla schuiala dil Benni)
Benni:
(capescha) OH, na! Buca jeu! Mai e pli mai.
Gieri:
Pagas grad aunc ils tscheins-casa ch'jeu hai schon dabien daditg?
Benni:
Lai toh suttascriver la Gierina - sco tia dunna ei ella la locatura dil Märki
exact schi bein sco ti.
Gieri:
La Gierina sa aber buca suttascriver.
Benni:
E pertgei buca?
Gieri:
Perquei ch'ella sa da nuot.
Benni:
Lu sun jeu il sulet che sai da tut quei?
Gieri:
Mo ti - ed igl aug Otti.
Benni:
(surstaus) Il tgirunz dil spital?
Gieri:
El ei miu partenari.


Null problem - la renta vegn y
13
Benni:
Partenari?!
Gieri:
Jeu hai duvrau recepts, historias da malsogna ed attests da miedis per
las damondas da sustegn per mes cunhabitonts fictivs. Jeu hai dumandau
igl aug Otti e lez ha procurau tut quei senza ni hau ni mau.
Benni:
Na, quei crei jeu aber buca - so, jeu mon ussa tiel Tgetgel er raquentel
rubis e strubis.
Gieri:
(tegn anavos el) Per negin prezi!
Benni:
Quei ei mia obligaziun.
Gieri:
Ti eis gie gnanc cheu!
Benni:
Buca cheu?
Gieri:
Na, ti eis sin via alla sepultura.
Benni:
Da tgi?
Gieri:
TIA!
Benni:
MIA?
Gieri:
Giebein. Ti eis morts oz endamaun.
Benni:
Gliez savess jeu aber!
Gieri:
Jeu stoi dir aunc zatgei a ti - sesa - ti eis era ina dallas baras en tschaler.
Benni:
Hä?
Gieri:
Igl uffeci social crei che ti habiteschies dapi dus onns tier mei sut il tetg.
Benni:
Gliez constat gie era.
Gieri:
Sco um d'uaul senza lavur.
Benni:
TGEEEII?
Gieri:
Cun dunna e treis affons.
Benni:
.... treis affons?
Gieri:
Jeu sai, igl ei empau stretg, aber cumadeivel.
Benni:
E daco pil gianter grad um d'uaul.
Gieri:
Ti stos toh esser disoccupaus.
Benni:
Gie, e lu?
Gieri:
Senza la resgia gronda a Domat datti matei buca pli bia da far egl uaul.
Benni:
Ed oz endamaun hai jeu aschi da dir dau giu mia resgia?
Gieri:
Benni, quei stos ti capir - jeu vi far fin cun quella caussa. Perquei hai jeu
giu l'idea da schar murir plaun a plaun tut ils cussadents da mia casa - in
suenter l'auter. Oz endamaun hai jeu entschiet cul Benni Appenzeller.
Benni:
Tgau ensemen - jeu sun MAUSE.
Gieri:
Benni, ti stos gidar mei. Sch'il Tgetgel instradescha ina inquisiziun tras la
polizia, lu vegn tiu num era numnaus. Buc olma da carstgaun crei lu che
nus seigien buca cumpliss - ti stos era patertgar vid tia spusa.


Null problem - la renta vegn y
14
Benni:
Vid la Sonja?
Gieri:
Quei mazza ella. La nozza sas ti fimar - Benni, fai schi bien e gida mei.
Benni:
(vilaus) Sas ti, tgei che ti eis?
Gieri:
Tochen ussa il Gieri-magliarentas. Jeu vi gie buca schi bia da tei? Mo che
ti ditgies al Tgetgel che ti seigies jeu e suttascrivies quei formular sco
Gieri Tschuor. E lu ei tut puspei pico bello.
Benni:
Ti eis malsauns.

6. scena:
Benni, Gieri, aug Otti

Otti:
(entra ord cuschina, ha en vestgadira da luvrar)  Bien di vus dus.
Gieri:
Aug Otti.
Otti:
Saluti Gieri. Jeu sun vegnius tras la cuschina - igl esch on curtin era
aviarts. (vesa il Benni)  Halli, hallo Benni.
Benni:
(stregn)  Era ti, Brutus!
Otti:
Tgei dias?
Gieri:
Nuot, nuot. Il Benni ei in tec irritaus.
Otti:
Jeu fuss era irritaus sch'jeu stuess maridar venderdis. Benni ... hai jeu
schon raquintau a ti ina gada, co jeu fuss quasi maridaus?
Gieri:
Buca ussa, aug Otti, el ha in mortori en famiglia.
Benni:
Sche ti dattas buca ruaus datti era aunc in tier tei!
Otti:
Ti Gieri, dil reminent - Tia maschina da lavar tuna sgarscheivel! Quella
sgarguglia sco miu magun sch'jeu hai magliau crut asch....
Gieri:
So, Otti, serius! Nus vein in problem.
Otti:
(si per il Benni) Cac ella cautscha pervia dallas nozzas, hä?
Gieri:
(pren dalla vart igl Otti) Nus vein visetas.
Otti:
Tgei visetas?
Gieri:
Digl uffeci social.
Otti:
Oha!
Gieri:
El ei ella stanza da magliar.
Otti:
(mira sill'ura, va en direcziun digl esch-casa) Porta la tatta - jeu sai buca
star ditg - sun mo vegnius spert sperasora per dir ch'ei ha interessents pil
sortiment da portaseins per tezzar.
Gieri:
Flot!
Otti:
Aber buca olma da carstgaun che less nos caltscheuls medicinals - quels
benedi caltscheuls da sustegn.
Benni:
Portaseins da tezzar e caltscheuls medicinals?


Null problem - la renta vegn y
15
Gieri:
Gie, quei ei in'autra petga da nossa interpresa.
Otti:
He, he! Buca tradir misteris da fatschenta.
Gieri:
Schon bien. Il Benni ei ussa era ella sosa.
Benni:
Il Benni ei insumma buca ella sosa - en mintga cass buca en vossa. Ei
quei clar?
Otti:
A mi buca propi?
Gieri:
(si per il Benni) Sche nus fussen buca i per quei material ch'era sils
recepts per nos pazients - lu fuss quei curdau si. Perquei vein nus retratg
tut il material ed igl aug Otti ha vendiu quei sur igl internet.
Otti:
En cass buca ina schliata fatschenta, propi buca ina schliata fatschenta.
Nus vein era adina ina super purschida: peruccas, resti da gravidonza,
portaseins da tezzar, caltscheuls medicinals, pindels per ruttadiras.
Gieri:
Schon bien, aug Otti. (stauscha el agl esch-casa) E ti Benni, vas ussa vi
tiel Tgetgel e sepresentas sco Gieri Tschuor.
Otti:
(si per il Benni) Nus sevesein venderdis en baselgia.
Benni:
Ou, la baselgia!
Otti:
Buca panza - jeu vegnel buca en alv. (ri)
Gieri:
So va ussa! Jeu fetsch denton in caffè pil Tgetgel. (va en cuschina)
Benni:
Spetga! Jeu tegnel il filter per tei. (cuora suenter en cuschina)

7. scena:
Aug Otti, Susi Nezza

Otti:
(vul ir, arva igl esch-casa, avon quel stat la Susi Nezza, ina luvrera
sociala) Ooh, Bien di.
Susi:
Bien di - Nezza digl uffeci da provediment communal. Il signur Tschuor ha
orientau oz  endamaun igl uffeci social ch'il signur Appenzeller seigi
morts. El ha schau sentir che la dunna Appenzeller seigi tut desperada
cun ses treis affonets.
Otti:
Gie...?
Susi:
Igl uffeci social ha lu telefonau immediat agl uffeci da provediment
communal e supplicau che zatgi da nus vegni per segidar culla dunna
Appenzeller. Essas vus in parenz?
Otti:
Jeu sun igl aug Otti. Il signur Appenzeller ei en cuschina e fa caffè.
Susi:
(trubistgada)  Caffè?
Otti:
Gie el gida a tener il filter.
Susi:
Vus manegeis segir siu fegl?
Otti:
Tgei fegl?
Susi:
Il fegl dil pauper signur Appzenzeller naturalmein. Eis el fetg irritaus?


Null problem - la renta vegn y
16
Otti:
Schon empau, gie. Para che zatgi dalla famiglia ei morts!
Susi:
Jeu sai. Perquei sun jeu gie cheu. Il bab dil signur Appenzeller ei morts.
Otti:
Jeu gnanc savevel ch'el hagi in bab.

8. scena
aug Otti, Susi Nezza, Gieri, Benni

Gieri:
(vegn cun il Benni ord cuschina. El porta in plat cun caffè e biscuits.
Omisdus vesan buca la Susi)
Benni:
Savessen nus buca semplamein dir ch'el seigi era emigraus? (tegn aviert
igl esch pil Gieri)
Gieri:
Na. (pren la canna - va ella stanza da magliar) Schia signur Tgetgel, il
caffè ei fatgs.
Otti:
(si per la Susi) Quei ei il signur Appenzeller. (si per Benni) Also lu, tochen
venderdis en baselgia. (va dad esch-casa ora)

9. scena:
Susi Nezza, Benni

Susi:
Jeu stun fetg mal, signur Appenzeller.
Benni:
(sevolva surstaus tier la Susi)  Tgeei?
Susi:
Jeu sun cheu pervia dil telefon dad oz endamaun. Il signur Tschuor ha
telefonau.
Benni:
Telefon...? Aha, cul Tschuor - cul Gieri, buca cul Mariano - pervia da ....
Susi:
Propi ina gronda sperdita.
Benni:
Gie, basta - iu empau tup. Fuss segir stau legher...
Susi:
(irritada) Vus manegeis...
Benni:
Ina cruschada ella Caribica....
Susi:
Trest, fetg trest.
Benni:
Saveis. Mia mumma ha adina detg "buob, ins sto adina era veser il
positiv"! (pausa) Nus vein gie aunc il cunegl.
Susi:
Il cunegl? Bien Diu - in carstgaun lavura sia entira veta e tgei resta - in
cunegl.
Benni:
L'entira veta ei ina tombola. Ina gada gudogn'ins, l'autra spiard'ins.
Susi:
Jeu sai buca tgei tertgar - Vus prendis plitost lev quella sperdita.
Benni:
Jo nu, tgei vul ins far? Discletg ei discletg - basta ch'ei vegni buca
mender.
Susi:
El era tuttina vies bab.


Null problem - la renta vegn y
17
Benni:
Hä?
Susi:
Ch'ei morts - oz endamaun.
Benni:
(ponderescha)  Oo je! Essas vus buca dall'uniun da dunnas?
Susi:
Na, jeu sun la luvrera sociala Susi Nezza - igl uffeci da provediment ha
tarmess mei. Nus sustenin vus tochen che tut ei vargau.
Benni:
Tgei tut?
Susi:
La sepultura.
Benni:
(crei propi che siu bab seigi morts) Oh na - (ei sin bargir)  ... buca miu
bab...!!!
Susi:
Igl ei propi trest signur Appenzeller.
Benni:
(sesfa) Nus levan aunc dar jass questa sera.
Susi:
Vies bab ha segir dau bugen jass, (pausa)  il Benni Appenzeller?
Benni:
Da narr bugen, gie. Jeu sun per tiara . - Benni....?
Susi:
Vies bab vegn segir a muncar sgarscheivel a vus, vus pauper (pausa)  Ti
pauperet.
Gieri:
(entra dalla stanza da magliar)  Fagei schi bien e vegni en cheu, signur
Tgetgel.

10. scena
Susi Nezza, Benni, Tgetgel, Gieri

Tgetgel:
(entra cun ina scadiola caffè en in maun, en tschel in taglier cun biscuits)
Engraziel, signur Märki.
Gieri:
Il signur Tschuor ei bugen promts da rispunder vossas damondas.
Benni:
Na, gliez eis el buca.
Gieri:
(vul presentar il Benni)  Astg'jeu presentar...
Benni:
(muossa sin la Susi)  Astg'jeu sco emprem?
Tgetgel:
(in tec irritaus, muossa sin il Benni)  Nus essan gie schon sevesi sigl
esch-casa.
Gieri:
(si per il Tgetgel, muossa sin il Benni) Giebein, signur Tgetgel. Lesses
buca dar il biendi al signur Tschuor?
Benni:
Jeu dess era bugen il biendi al signur Tschuor - tuppamein vai aber buca.
Gieri:
Daco buca?
Benni:
Il Gieri Tschuor ei buca cheu!
Tgetgel:
(si per il Gieri) Aber vus veis bein detg ch'il signur Tschuor seigi vegnius
spert a casa pil dallas nov?
Benni:
Il signur Tschuor ei grad staus cheu, aber ei schon puspei naven.
Tgetgel:
Naven?


Null problem - la renta vegn y
18
Benni:
Gie, el ha giu il dallas nov ed ei puspei ius.
Tgetgel:
Schi spert?
Benni:
El maglia plitost spert - fetg malsaun.
Tgetgel:
(si per il Gieri)  Signur Märki, Vus vesses stuiu dir al signur Tschuor che la
situaziun seigi fetg seriusa.
Susi:
(si per il Benni) Sai jeu aunc far zatgei per tei?
Benni:
Na engraziel! Dil reminent, quei ei il Pieder Tgetgel e quei il signur Märki.
Susi:
(dat ad omisdus il maun. Si per il Tgetgel) Jeu hai mo vuliu mirar cuort dil
signur Appenzeller. (si per il Gieri). Nus sevesein segir aunc. U avon ni
suenter messa.
Gieri:
(tratga ch'ella seigi la spusa dil Benni) Ah, gie ... Vus essas pia sia...
Tgetgel:
Appenzeller....? Appenzeller....? Spitgei ina gada..... zaco hai fatg clic tier
mei.
Benni:
(inquietaus) Pli probabel ina bumba cun ura.
Tgetgel:
(mira en sia mappa d'acts) Clar, vus essas gie era in dils sutlocaturs dil
signur Tschuor. Naturalmein!!! Appenzeller! Famiglia da sis dels.
Benni:
(desperau) SIS!!!
Tgetgel:
Treis affons, la tatta ed ils conjugals Appenzeller.
Gieri:
(conta desperadamein)  Min Vater isch en Appenzeller...
Susi:
(si per il Gieri)  So, ussa tonschi lu! Vus sedepurteis total deplazzau
enviers il signur Appenzeller. (metta il bratsch entuorn il Benni ed
entscheiva a strihar el) Quei um drova amur, consolaziun e capientscha.
Tgetgel:
Tgei ei capitau?
Susi:
Siu bab ha bandunau il terrester oz endamaun.
Benni:
(alarmaus) Engraziel per l'amur e consolaziun, aber ussa basti....
Tgetgel:
Oh, jeu stun mal - condoleschel.
Gieri;
Benni?....
Benni:
(dat ina ella stgeina al Gieri)
Gieri:
..... ssimo vessen nus era mirau bugen ensemen la sonda vargada - aber
quell'emissiun datti era buca pli - sco tiu bab....
Benni:
Miu bab Benni vegn a muncar grondamein a nus tuts, a muncar
grondamein, neve Rolf!
Gieri:
(capescha) Ohhhh gie, tiu bab Benni. (en cordoli) El ha ussa sia paisch,
tiu bab Benni.
Benni:
(dat il tgau tut singluttond)
Tgetgel:
Lu essas vus pia il fegl dil signur Benni Appenzeller?
Benni:
(dat il tgau e singlutta pli dad ault)
Tgetgel:
(studegia ses acts) Lu fusses Vus gie....


Null problem - la renta vegn y
19
Benni:
Feetg trests.
Tgetgel:
E co veis vus num?
Benni:
Appenzeller.
Tgetgel:
E vies prenum?
Gieri:
Junior!
Benni:
(singluttond)  Appenzeller junior.
Tgetgel:
(examinescha sias notizias) Els acts dils Appenzellers ha il fegl vegl aber
num Max.
Benni:
????
Tgetgel:
Tenor mes acts auda il Max miserabel.
Benni:
Hä?
Tgetgel:
(legia)  Quasi suords!
Benni:
(simulescha suordadad acuta)  Quei hai jeu buca propi capiu?
Tgetgel:
El ha ina renta d'invaliditad. E sco unfrenda d'in crim capital ha el
survegniu ina contribuziun speciala.
Benni:
Tgei hai jeu?
Gieri:
Quei pauper Max ei suords dapi igl attentat sin siu plaz da lavur. In pèr
cugliuns han siglientau il tresor ensemen cun siu schumber ell'ureglia.
Susi:
Aber el ha capiu mintga plaid ch'jeu haiel detg ad el.
Benni:
(di nuot, mira en l'autra direcziun e mira sin sias unglas)
Gieri:
Il Max legia tut dallas levzas. (bein capeivel si per Beni) Tia spusa
discuora cun tei, Max. (volva la fatscha dil Benni en direcziun dalla Susi).
Vus stueis mirar directamein en fatscha ad el, sche vus tschintscheis cun
el.
(naven dad ussa discuoran la Susi ed il Tgetgel clar e dad ault cun il Benni)
Susi:
(si per Benni) Quei savev jeu buca.
Tgetgel:
Jeu sperel che la renta mitigheschi empau vies mal.
Gieri:
Sch'el vess silmeins ina lavur.
Benni:
Gie, cheu ei ina curiosa savur.
Gieri:
Na, ti eis disoccupaus.
Susi:
Era aunc disoccupaus.
Benni:
Na, na - jeu sun nuota scappaus.
Tgetgel:
Nuota da smarvigliar cun quei mistregn - bia plazzas datti matei strusch
per accordaders da clavazins suords.
Benni:
Constat buca, jeu sun insumma buca enguords.
Susi:
(volva la fatscha dil Benni en sia direcziun - fetg dad ault)  Cun tei stoins
veramein ver cumpassiun. L'entira veta destruida entras in tal act da
violenza senza senn.


Null problem - la renta vegn y
20
Benni:
Gie, cun lenn lavurel jeu era bugen.
Susi:
Jeu sai segir far zatgei per tei.
Benni:
Na, na jeu sai schon star persuls en pei. (meina la Susi agl esch-casa)
Susi:
Has schon fatg las preparativas per la sepultura?
Benni:
Ina tura, na hai jeu buca gust da far ussa.
Susi:
Per la sepultura. Jeu fetsch bugen quei per tei. Ti stos mo dir sche ti vul
schar satrar ni barschar.
Benni:
Barsar verdura - na gliez ei segir buca bien.
Susi:
Ti mo surlai tut a mi. (ri si per il Benni, dad ault)  Max! Quei dumignein nus
schon
Benni:
Per in von eisi toh buca freid avunda.
Susi:
Sin seveser. (fa adia e va dad esch-casa ora)

11. scena:
Benni, Tgetgel, Gieri

Gieri:
(si per il Tgetgel) Da tgei vein nus grad discurriu?
Tgetgel:
Jeu crei dil signur Tschuor.
Gieri:
Dil Mariano?
Tgetgel:
Na, dil Gieri.
Gieri:
Exa.... (il Benni stat sil pei dil Gieri) .... Auuuhh!! (va puspei zops). Il signur
Tschuor vein nus deplorablamein buca viu. Aber jeu fetsch ina proposta a
vus. Vus deis vossa adressa da biro a mi ed jeu ditg al signur Tschuor
ch'el duei vegnir damaun tier vus en biro.
Tgetgel:
Manegeis? Quei va buca! Patertgei ina gada vid mia scheffa, la dunna
Capeder-Andriuet.
Gieri:
Ah, gie, tgei tgutg d'emblidar quella. Vesses aunc bugen in caffè tochen
ch'il signur Tschuor tuorna?
Tgetgel:
Sche bien pia. Jeu less ver ton pli spert uorden en quella caussa.
Gieri:
Quei ei era en miu senn. Mo prendi era aunc biscuits.
Tgetgel:
Engraziel - aber quels cogas ein plitost schetgs.
Gieri:
Vus saveis gie bugnar els el caffè.
Tgetgel:
(va ella stanza da magliar)


Null problem - la renta vegn y
21
12. scena:
Benni, Gieri

Benni:
Mann - tgei crazy story - quei crei gie buca olma da carstgaun!
Gieri:
Quescha tgeu! Nus duvrein ussa in signur Tschuor che suttascriva. Nus
essan puspei all'entschatta.
Benni:
All'entschatta? (ponderescha)  Also, il Tgetgel manegia che ti seigies tiu
sutlocatur/sublocatari invalid Märki. E quella gidontra sociala scharfa sc'in
cunti - ha ha per nuot ha ella buca num nezza - crei ch'jeu seigi in ierfan,
in accordader da clavazins suord senza lavur cun in cor dad aur e
grascha ellas ureglias. Nus essan buca all'entschatta - nus essan alla fin -
avon porta digl uffiern.

13. scena:
Benni, Gieri, aug Otti

Otti:
(vegn ord cuschina) Ei il stemprau ius sper nus vi?
Benni:
Cuntrari, Il taifun sefuorma pér da dretg.
Otti:
Engraziel per la previsiun dall'aura - Mo schei sch'jeu sai gidar.
Gieri:
Aug Otti - ti sas buca gidar - ti sas mo disturbar.
Otti:
Buca pli ditg. Jeu drovel mo ina perucca. Jeu hai in'interessenta per
l'entira chista - la coiffeusa dalla gruppa da teater da Mustér - els vulan
dar "il Pieder spelau sin viseta en Surselva".
Gieri:
Vai aunc. Quei ei gie peruccas cun tiptopas frisuras.
Otti:
Sch'jeu speilel ellas va quei schon.
Benni:
Signur Tschuor, saveis buca vegnir empau pli tard sperasora?
Gieri:
(ha in'idea!) Signur Tschuor. (muossa sigl Otti)
Otti:
Gie?
Benni:
Na!
Gieri:
Bein! Perfetg!
Benni:
Gieri, quei ei gie absurd. Quei funcziunescha mai.
Otti:
Tgei funcziunescha buca?
Gieri:
Aug Otti, fai adatg: Igl uffeci social drova ina suttascripziun dil signur
Tschuor pervia dil supplement dils tscheins-casa dil Rolf Märki. Jeu sai
aber buca suttascriver mez sco Gieri Tschuor - il Tgetgel manegia
numnadamein ch'jeu seigi il Märki. Il Benni sa era buca esser il Tschuor,
perquei ch'el ei il mument siu agen fegl ch'ha piars oz endamaun il bab.
Perquei datti mo ina sligiaziun. Ti stos suttascriver sco Tschuor, aber
buca sco Otti, mobein sco Gieri.
Otti:
(ponderescha in mument)  Quei tuna logic.


Null problem - la renta vegn y
22
Gieri:
(muossa sil resti da spital digl Otti) Aber ti stos trer en zatgei auter - Has ti
Benni zatgei per el?
Benni:
Hai jeu sia postura?
Gieri:
Lu va si surcombras per da mia vestgadira veglia.
Benni:
Emblida - jeu tonschel buca il maun per quella cugliunaria.
Gieri:
Ti stos - mo patratga vid la Sonja!
Benni:
Daco la Sonja?
Gieri:
Sas co quella paupra creatira sto sesentir? Stuschada dalla vart, tut
persula - ferton che siu spus sto seser silmeins 10 onns.
Benni:
(va cunterveglia si surcombras) Nua ei quei resti?
Gieri:
Ella scaffa nera.
Otti:
Entuorn il venter astgi lu buca esser memia stretg!
Gieri:
Neu aug Otti, ti sas sescumiar en cheu. Dai! (trai el en combra)

14. scena:
Gierina, Benni

Gierina;
(entra tras igl esch-casa, para d'esser s'alterada, tila ora il mantel)
Benni:
(tuorna puspei) Stgirbrin, ner ni grisch? Gierina? Schon cheu?
Gierina:
Quei sai jeu era dumandar tei!
Benni:
Ti vesses atgnamein gnanc d'esser cheu.
Gierina:
Ti era buca. Ti vesses d'esser alla lavur.
Benni:
Ti buca era?
Gierina:
Fai cuort - tgei vul schon puspei?
Benni:
Jeu vevel buca bien oz endamaun - Jeu hai mo vuliu empristar da tei in
aspirin.
Gierina:
Benni - jeu fuss fetg engrazieivla sche ti savesses schar mei persula.
Benni:
Gliez ei aber insumma buca ina buna idea.
Gierina:
Jeu survegnel visetas.
Benni:
Viseta.. da tgi?
Gierina:
Privat.
Benni:
Il Gieri ha aber raquintau insumma nuot d'ina viseta privata.
Gierina:
Il Gieri sa era nuot da mia viseta. So, dai aigra e svanescha! Has udiu -
naven, ord stiva, giud büna, furt.
Benni:
In tip hai jeu aber per tei. Sche ti has schon visetas privatas che van buca
tier al Gieri - lu savesses ti silmeins visitar tias visetas en sia habitaziun
privata enstagl d'envidar ellas en vossa privata.


Null problem - la renta vegn y
23
Gierina:
(entscheiva a bargir)
Benni:
Gierina!!
Gierina:
Lai en ruaus mei! (vul ir en combra)
Benni:
(dat denteren)  NA!
Gierina:
E tgei vul ussa schon puspei?
Benni:
En cheu astgas ti buca ir!
Gierina:
Battas? Lai ir mei immediat en mia combra!
Benni:
Na, gliez va buca - nus vein schon visetas en leu.
Gierina:
Schon visetas en leu? Da tgi?
Benni:
Exact! Da tgi!
Gierina:
(piarda la pazienzia) Also?
Benni:
Digl uffeci da sanadad.
Gierina:
E tgei vul igl uffeci da sanadad?
Benni:
Ina fetg buna damonda che tucca retoricamein amiez la noda! "tgei vul igl
uffeci da sanadad?"
Gierina:
(aunc pli malpazienta) GIE?
Benni:
Els han mess en curontina vossa combra.
Gierina:
Nossa combra? - en curontina?
Benni:
Exact.
Gierina:
Pertgei?
Benni:
Oz fas ti ina megliera damonda che l'autra - quella cheu ei aunc quasi
megliera che la davosa.
Gierina:
(da vilau) Benni!
Benni:
La grippa d'utschals!
Gierina:
En mia combra?
Benni:
Nua auter?
Benni:
Gie, Igl uffeci da sanadad ha sprizzau l'entira damaun - perquei sas ti
aunc buca ir en combra. (idea spontana) Era buca en la stanza da
magliar.
Gierina:
Ella stanza da magliar era buca?
Benni:
Na! (siara igl esch cun la clav e metta quella en sac) Era intoxicada!!
Gierina:
Ah-gie?
Benni:
Igl ei da narr co quella grippa sgola da péz a cantun - perquei ha ella era
num grippa d'utschals e buca da schnecs!


Null problem - la renta vegn y
24
15 scena:
Gierina, Benni, Tgetgel (egl off)

Tgetgel
(petga encunter igl esch dalla stanza da magliar)
Gierina:
E tgi ei quei?
Benni:
Igl utschi!
Tgetgel:
(cloma ord la stanza da magliar) Hee! Tgi ha serrau en mei?
Gierina:
Benni!!
Benni:
Ah quel? Mo igl um digl uffeci da sanadad.
Tgetgel:
(cloma) Igl esch blochescha.
Benni:
(entras igl esch) Jeu vegnel grad en agid.
Tgetgel:
(cloma) Signur Appenzeller, essas vus quei?
Benni:
(tras igl esch)  Gie.
Tgetgel:
Daco udis vus mei?
Benni:
(sesenta pigliaus, mira innocent sin la Gierina e teidla vid igl esch)  Co?
(il telefon stgalina)
Gierina:
(pren giu il tgiern) Tschuor. - Sonja? Sonja tgi?
Benni:
(spert)  Quei ei per mei.
Gierina:
(al telefon) Stun mal, na, il mument sa el buca tschintschar cun vus.
Benni:
Pertgei buca?
Gierina:
Quescha! (el telefon) Jeu sai era buca, daco ch'el ei buca vegnius a luvrar
oz. - Nana, vus stueis nuota vegnir.
Benni:
Gie buca.
Gierina:
Vus stueis perstgisar, aber jeu sun buca adina schi malhoflia. Nus
sevesein venderdis en baselgia. Sin seveser Sonja. (penda si)
Benni:
Tgei lev'ella?
Gierina:
Ella leva saver, daco che ti eis buca vegnius a luvrar.
Benni:
Jeu sun....
Gierina:
A mi eisi schi liung sco lad, nua che ti eis - mo buca en cuschina. Jeu
fetsch ussa in caffè e sche ti eis aunc cheu suenter, bettel jeu tei ord
hetta. (va en cuschina)
Benni:
(cloma suenter ad ella)  Fai in ferm. Sas duvrar el! (siara igl esch
cuschina culla clav. Il telefon stgalina) Hallo Sonja?
Tgetgel:
(cloma e splunta) Arvi zacu quei esch!
Benni:
Tschau Sonja! (penda si il tgiern) Jeu vegnel gie schon.


Null problem - la renta vegn y
25
16. scena:
Benni, Gieri, Tgetgel

Gieri:
(vegn ord combra) Has il resti pigl aug Otti?
Benni:
Jeu sun amiez igl epicenter dil taifun.
Gieri:
Has anflau nuot?
Tgetgel:
(petga encunter igl esch) Schei vegnir mei orda cheu.
Gieri:
Tgei s'ei cun quel?
Benni:
(tegn ad ault la clav) Jeu hai serrau en el.
Gieri:
Pertgei?
Benni:
Hai tertgau che quei seigi ina bun'idea, perquei ....
Gieri:
Battas atgnamein? (pren la clav)
Benni:
(muossa sin igl esch-cuschina)  Gieri, teidla toh....
Gieri:
(arva igl esch dalla stanza da magliar) Stun mal, signur Tgetgel, aber
quels eschs vegls blocheschan adina puspei.
Tgetgel:
(vegn ord la stanza da magliar) Signur Märki, jeu spetgel aunc adina....
Gieri:
Jeu sai.
Tgetgel:
Sch'il signur Tschuor vegn buca gleiti, stos jeu informar la dunna
Capeder-Andriuet.
Gieri:
Fa buca basegns. Il signur Tschuor ei cheu.
Tgetgel:
Fetg bien. Sai jeu discuorer cun el?
Gieri:
En duas treis minutas.
Tgetgel:
Nua eis el?
Gieri:
El fa.... el ei sin tetg.
Tgetgel:
Sin tetg? Da quell'aura?
Gieri:
El peina ina ruosna.
Tgetgel:
Aber avon diesch minutas era el aunc alla lavur.
Gieri:
Exact - e lu - tut surura - eisi vegniu endamen ad el ch'il tetg hagi ina
ruosna che seigi da stuppar avon ch'il taifun entscheivi.


Null problem - la renta vegn y
26
17. scena:
Benni, Gieri, Tgetgel, Gierina (egl off)

Gierina:
(petga encunter igl esch-cuschina)
Gieri:
Ei tuna schon - il cametg vegn era gleiti.
Tgetgel:
Na, zatgi splunta vid igl esch-cuschina. Tgi ei quei?
Gieri:
(si per il Benni) Tgi eisi Max?
Benni:
Mia mumma!
Tgetgel:
Vus manegeis la dunna Appenzeller.
Benni:
(dat il tgau pli e pli fetg)
Tgetgel:
Vossa mumma ch'ei ussa vieua?
Benni:
(dat aunc pli fetg il tgau)
Gierina:
(cloma ord cuschina) Igl esch ei serraus!
Gieri:
(enconuscha la vusch da la Gierina) Ouu! (pli e pli plaun, tut tementaus e
cun in tun trest) Ouu.... ouaaa.... ah, tgei paupra dunna.
Tgetgel:
Signur Appenzeller, daco ei vossa mumma serrada en cuschina?
Benni:
Igl ei buca iu auter. Ella ei vegnida ord la suna cura ch'ella ha udiu ch'il
bab seigi morts ed ha entschiet a randalar.
Tgetgel:
Zatgei aschia hai jeu aunc insumma mai viu ni udiu!
Benni:
Ella ha entschiet a scarpar gardinas - ussa morda ella en
schigentamauns.
Tgetgel:
En schigentamauns?
Benni:
La lumpa da plantschius ha ella schon smugliau dil tuttafatg.
Gieri:
(miez da bass si per il Tgetgel) Quella ei da narr prigulusa.
Tgetgel:
Oh buca schei da gliez?
Gieri:
Dil tuttafatg maluardada.
Tgetgel:
Aschi nausch?
Gieri:
Aunc bia mender! Il regl da quei monster da morder ha contonschiu ina
dimensiun giganta - nuot e negin ei segirs dad el. Aber nus savein gie ir si
surcombras. Da leu savein nus reglar la fatschenta cul signur Tschuor e
mirar che quei vegni en uorden.
Benni:
Ina buna idea. Jeu vegnel era cun vus.
Gieri:
Na Max - ti stattas cheu e miras dalla Godzilla histerica en leu.
Gierina:
(petga encunter igl esch e cloma) Arvi immediat quei esch - schei vegnir
ora mei.
Tgetgel:
(si per il Benni, dad ault) Signur Appenzeller, schei toh vegnir ora vossa
mumma!
Benni:
Daco jeu - jeu audel gie nuot!


Null problem - la renta vegn y
27
Gieri:
Mo vegni ussa cun mei, signur Tgetgel. Nus liquidein las pendenzas
administrativas cul signur Tschuor.
Tgetgel:
(tut tementaus) A mi sai mo esser endretg. Jeu mon per mes acts. (va en
la stanza da magliar)
Gieri:
(spert)  Ti has buca dapli che tschun minutas. Cura che nus vegnin giu dil
tetg ha igl aug Otti da star cheu en mondura! Claro?
Benni:
E tgei eisi culla Gierina?
Gieri:
Quella resta leu nua ch'ella ei.
(il telefon stgalina)
Benni:
(pren giu il tgiern) Hallo Sonja....Dieus sei ludaus .... (sut vusch vinavon..)
Tgetgel:
(vegn ord la stanza da magliar cun la mappa da documents)  So, signur
Märki... (stat eri avon ch'ir dil zuler ora)  Vus - tgei fa il signur Appenzeller
insumma al telefon?
Benni:
(sco sch'el udess nuot)  Hallo? Hallo? Ei zatgi al telefon? Hallo? (penda si
il tgiern) Schon puspei negin al telefon.
Gieri:
(si per il Tgetgel)  Dapi che quei pauper Max auda nuot, vegn el
semplamein buca a frida pli cul telefon. Ins sto faxar, sms-ar ni mailar tut
ad el. (van si surcombras)
Gierina:
(cloma ord cuschina, tut carin)  Benneli?!?!
(Benni teidla demonstrativ buca)
Gierina:
(cloma energicamein ord cuschina) Benni... So arva immediat quei esch!!
Benni:
NA! Quel digl uffeci da sanadad ha detg che ti seigies ussa era en
curontina! (va vi e da zuler ora)

18. scena:
Dr. Trost, Gierina

Trost:
(ina cussegliadra da lètg - carina e migeivla entra en d'esch-casa. Ella ha
in carnet da notizias entamaun)
Gierina:
(cloma) Arva immediat!
Trost:
(da bass)  Hallo?
Gierina:
(ord cuschina) Ei zatgi cheu?
Trost:
(mira entuorn, da bass) Mo jeu. (metta l'ureglia vid igl esch-cuschina e
teidla, migeivel) Hallo?
Gierina:
(petga tuttenina sc'ina narra vid igl esch e grescha) Jeu vi vegnir ora!
Trost:
(tut tementada)  Oo!! (arva igl esch)
Gierina:
(sederscha neuadora, ina cazzetta da barsar entamaun, tut narra)  Sche ti
calas buca nul comma peng da far igl asen..... (vesa la Trost) Oo, frau
docter!


Null problem - la renta vegn y
28
Trost:
Dunna Tschuor, vai buca propi fetg bein cun nus oz?
Gierina:
Frau docter Trost - per mei datti buca trost - jeu sun buca da consolar.
(singlutta e tgula) Igl ei aschi perfid! (sebetta bargend entuorn culiez alla
Trost)
Trost:
Mo ruasseivel, targei plaunsiu flad, in, dus....
Gierina:
Il Benni, quei lapppi! Fa da vadi, ussa ch'jeu hai vuliu tschintschar
ruasseivlamein cun vus.
Trost:
Oh, jeu capeschel vus aschi bein.
Gierina:
Saveis, quei ei nuota iu schi lev.
Trost:
Oh, jeu capeschel vus aschi bein
Gierina:
Jeu vess mai mai tertgau da stuer tschintschar zacu ina gada cun zatgi
surda miu um.
Trost:
Oh, jeu capeschel vus aschi bein
Gierina:
Ed insumma buca cun ina cussegliadra da lètg.
Trost:
Moderatura da partenadi!
Gierina:
E lu seschleha aunc nies sutlocatur/sublocatari trasor entuorn tier nus.
Trost:
Disturba quei propi vus?
Gierina:
(sevila viado el zuler) Quel drovi exact tuttina sco ina ruosna ellas soccas!
Trost:
(fa notizias) Vus veis dumandau agid da mei. Jeu sun cheu per vus.
Gierina:
(sequietscha) Engraziel. Vesses bugen in caffè?
Trost:
Mo raquintei ussa.
Gierina:
Oh, jeu seturpegel talmein....
Trost:
Igl ei mai sempel da metter en damonda il secuntener sexual dil partenari.
Gierina:
(reiva silla suppia e pren ina gronda scatla ord scaffa)  Quei eisi. Ussa
saveis sepreparar sin zatgei, frau docter.
Trost:
Jeu sun scolada per da quels cass, dunna Tschuor.
Gierina:
(pren ina perucca cun cavels liungs blonds ord il sac) Quei hai jeu anflau
il pli emprem.
Trost:
Extraordinari..... extravagant. Bein bein.
Gierina:
Tgei scheis vus da quei?
Trost:
Ei forsa la mumma da vies um ina blondina?
Gierina:
(studegia) Gie, gliez ei eis ella/s'ella!!
Trost:
(notescha)
Gierina:
(dat vi in portacaltscheuls) E lu quei cheu.
Trost:
Interessant. (fa notizias)
Gierina:
Gie, quei ei aunc buca tut. (dat vi in vestgiu da gravidonza)
Trost:
M-mH... mhmh


Null problem - la renta vegn y
29
Gierina:
(trai caltscheuls ord la scatla) E quels cheu. (trai neunavaon aunc in fetg
grond portasein da tezzar) E tgei manegeis da quel cheu?
Trost:
Neve, quel ei buca da vus, ni? En mintga cass ei vies um equipaus fetg
fetg bein. (interquera il portaseins) Ei la mumma da vies um ina dunna
gronda?
Gierina:
Ualti gronda, gie. Munta quei zatgei?
Trost:
Plaun a plaun sains veser in muster da secuntener ualti enconuschent. (fa
notizias)  Stadi tempriv ...... (fa notizias)  "pil mument in fetisch da
muntada tut persunala ...."
Gierina:
(agitada) Tgei vul quei dir?
Trost:
Jeu crei buca ch'el seigi talmein perschuadius da sesez ch'el ughegia dad
ir cun quels utensils denter la glieud.....
Gierina:
.... denter la glieud?
Trost:
Jeu supponel ch'el tili mo en quei uorden a casa per star avon il spieghel
en combra..
Gierina:
Avon tgi....?
Trost:
Dunna Tschuor, ussa astgeis vus sut neginas circumstanzias piarder la
gnarva.
Gierina:
Aber vus raquinteis grad che miu um seigi in cauli!
Trost:
Na, na buca per forza in schvul! En quei grau sai jeu quietar vus. Per bia
buca tut ils transvestits ein era schvuls.
Gierina:
Transvestit era aunc!
Trost:
Mirei ina gada - sch'ins pren il svilup prenatal - analisescha ils emprems
onns da veta e subtrahescha ils onns critics cun trer la ragisch dils onns
matrimonials - datti tier nus psicologs in resultat - la pubertad postnatala.
Sche quei resultat ei positivs ei l'indicaziun dils indicaturs indicativa e
cass cuntrari eba cuntraria - Schon l'Epigenese d'Aristoteles pretenda
ch'igl organissem sviluppeschi structuras ch'ein ni egl iev ni el sem!
Gierina:
... ????häää????...
Trost:
Cun quei less jeu absolutamein buca dir che vies um hagi in pign problem
sexual. (mira silla grondezia dil portaseins) Jeu sun segira .... el ha in
gigant.
Gierina:
(tgula e cuora en direcziun dalla cuschina)
Trost:
Dunna Tschuor! Fagei schi bien, stei tut ruasseivla!
Gierina:
(svanescha en cuschina, sbatta igl esch davos ella)


Null problem - la renta vegn y
30
19. scena:
Dr. Trost, aug Otti

Otti:
(vegn ord combra en resti suten) Datti ussa aunc ina lumpa da trer en ni
buca?
Trost:
(sevolva enviers igl aug Otti cun sia cumparsa) Exact sco quei ch'jeu haiel
detg.
Otti:
(Vesa la Trost) Essas vus dils Hare Krishna?
Trost:
Astg'jeu dumandar, tgi che vus essas?
Otti:
Aunc adina il Tschuor.
Trost:
Essas vus il signur Tschuor?
Otti:
In personam.
Trost:
(mira en direcziun dalla cuschina) Il signur Gieri Tschuor?
Otti:
(sceptic)  Essas vus forsa digl uffeci social?
Trost:
En in vast senn...
Otti:
En quei cass - Gieri Tschuor. Lu mein nus grad in medias res.
Trost:
Tgei manegeis vus exact?
Otti:
Jeu vess bein da suttascriver in formular ni zatgei semegliont?
Trost:
Lein buca plitost discuorer gl'emprem in tec?
Otti:
Pervia da mei: Da tgei leis tschintschar?
Trost:
Jeu crei ch'ei seigi il meglier d'elavurar communablamein ina sligiaziun sin
basa da confidonza vicendeivla - en tutta aviartadad e sinceradad.
Otti:
Quei ha mia mumma era adina detg: "En la verdad ei vera qualitad!"
Trost:
Schia, quei ha ella detg? Vossa groooonda mumma bloooonda? Lu essan
nus schon silla dretga via - jeu sai tut!
Otti:
Tut?
Trost:
Da quellas caussas stattan mai zuppadas en perpeten?
Otti:
(inquietaus)  Ah-gie?
Trost:
Portaseins?
Otti:
Oh, je! Essas Vus cheu per metter en chista nus?
Trost:
Aber signur Tschuor - nua vivis vus - negin che vul metter vus en
perschun! La scienzia socialterapeutica ha tut autras pusseivladads da
tractar neurosas postnatalas.
Otti:
.... buca en chista?
Trost:
Na, sut neginas circumstanzias! Igl ei gie buca scumandau.
Otti:
(emprova da capir)  Daco fa lu buca mintgin ei?
Trost:
Tenor la statistica datti en mintga quarta famiglia da quellas caussas.


Null problem - la renta vegn y
31
Otti:
Vus essas pia dil meini - che quei seigi buca illegal, quei ch'jeu haiel fatg
cun las peruccas, culs caltscheuls e tut tschellas caussas?
Trost:
Na, insumma buca. Nus vein buca il Putin - nus vivin en ina tiara libra.
Otti:
Sontga Veva, ussa ei il Péz Ault daus giu da miu cor. Lu vess jeu gie
saviu schar separticipar l'entira famiglia.

Vus gnanc saveis s'imaginar con levgiaus che miu partenari ei sch'el
auda da quei.
Trost:
???
Otti:
Gie, cun el vai immediat era meglier.
Trost:
Leis vus dir cun quei che vus fetschies quei ensemen cun zatgi?
Otti:
Logo - en dus porti era dapli.
Trost:
Fussi malhofli da dumandar vus, tgi che tschel ei?
Otti:
Essas vus segira che quei ei buca illegal?
Trost:
Gie, tschien per tschien segira.
Otti:
Gie lu ..... miu aug Otti.
Trost:
Vies aug Otti?
Otti:
(losch)  Atgnamein ei l'idea cul resti dad el.
Trosts:
Digl aug Otti?
Otti:
(fagend da grond) Giebein. Jeu fuss staus cuntents cun ils portaseins da
tezzar ed ils portacaltscheuls. Aber igl aug Otti ha insistiu d'era aunc ir sin
fiera cun peruccas e cun vestgius da gravidonza.
Trost:
Ir sin fiera?
Otti:
(tut incantaus da sesez) Clar, igl aug Otti ei in dil commerci. Ad el ston ins
mussar nuot.

20. scena:
Dr. Trost, aug Otti, Gierina

Gierina:
(vegn surprendentamein ord cuschina, igl esch-cuschina scadeina cun
gronda canera encunter il tgau digl aug Otti)
Otti:
(resta zuppaus davos igl esch-cuschina)
Trost:
Dunna Tschuor....
Gierina:
Jeu mon ussa en biro tiel Gieri! Ussa - immediat! Jeu vi ch'el laschi valer
tut!
Trost:
Ussa stueis vus esser ferma! Dunna Tschuor - vies um ei cheu!!!
Gierina:
(vul dir zatgei, entscheiva a bargir e cuora en cuschina. Sbatta igl esch)
Trost:
Dunna Tschuor! (vul ir suenter ad ella, aber igl aug Otti segeina neu digl
esch e croda quasi ella brascha dalla Trost) Tgei veis vus, signur
Tschuor?


Null problem - la renta vegn y
32
Otti:
(Ballontscha vi e neu, damogna denton ora buca plaid)
Trost:
Spitgei, jeu mon per zatgei da seser. (mintga gada ch'ella vul prender ina
suppia, dat igl Otti quasi entuorn. La Trost cuora mintga gada tiegl Otti,
metta "agrad" el - tochen ch'ei gartegia suenter la tiarza ni quarta gada.
Strusch ch'el sesa...)
Gierina:
(cuora puspei ord cuschina, igl esch scadeina puspei encunter il tgau digl
aug Otti) Nua eis el/s'el?
Trost:
Dunna Tschuor, vus stueis sepreparar sin in schoc.
Gierina:
Aunc in?
Trost:
Vies um ha in'affera cun in auter.
Gierina:
Na! Cun tgi?
Trost:
Cun in cert aug Otti!
Gierina:
Cugl aug Otti?
Trost:
Aschia sco quei che vies um ha raquintau a mi eisi igl aug Otti ch'ha
surmenau el. El lungatg dil fatg schein nus terapeuts ....
Gierina:
.... Il Gieri ed igl aug Otti! Quels pors.
Trost:
Vus stueis ussa star ferma. Quei fani schon entgins onns.
Gierina:
(entscheiva a bargir) Ussa capeschel jeu tut! Igl aug Otti ha adina priu il
Gieri cun el a far tenda.  (cuora puspei en cuschina) Na!!!
Trost:
Tedlei ina gada.... (cuora suenter en cuschina, siara igl esch)
Otti:
(sesa da cani sin sia sutga, vegn mo da star en pei cun gronda breigia)
Gierina:
(cuora ord cuschina - scadeina igl esch el tgau agl Otti, sbatta igl esch
senza veser igl Otti e cuora en combra)
Trost:
(sdrappa si igl esch e scadeina el el tgau agl Otti e cuora suenter la
Gierina en combra)

21. scena:
Aug Otti, Benni, Susi Nezza, Della Morte

Benni:
(vegn cun in fasch vestgadira ord il zuler) Tgei manegias, va quei?
Otti:
(segeina davos igl esch neuado, ri da tup) Hallo!
Benni:
(vegn grad aunc da tener igl Otti avon ch'el detti dil plaun vi) Sa tgei che
quel ha fimau? (runa el sil sofa e dat giu sin quel ensemen cugl Otti)
Susi e Della Morte: (entran digl esch-casa)
Susi:
Max?!
Benni:
Aaa!!!
Susi:
Jeu vegnel cul signur Della Morte digl institut da satrar.
Benni:
Nomen est omen!


Null problem - la renta vegn y
33
Susi:
El pren ussa enta maun tut il necessri.
Benni:
Lu tschappei el sisum.
Della Morte: Signur Appenzeller, tgei fageis cheu? Vus astgeis buca purtar entuorn la
bara.
Benni:
El schai eba miserabel. (tuttenina) La bara? (lai dar el)
Della Morte: (fetg calmond) Las restonzas terrestras da vies bab permiert.
Benni:
(mira cuort sigl aug Otti) Las restonzas terrestras da (bragia) miu pauper
bab. Mammamia - jeu sun tut indentergliauter. Jeu vess quasi buca pli
enconuschiu el.
Susi:
(sefa en ch'igl ei igl aug Otti)  Mument, mument. Oz endamaun ha el aunc
pretendiu ch'el seigi tiu aug Otti.
Benni:
(studegia) Eba, perquei!
Susi:
Aber el vesa ora exact sco igl aug Otti dad oz endamaun.
Benni:
(va pli datier per contemplar igl Otti) Quei ei era buca da smarvigliar. Els
ein dus schumellins - stai schumellins! Oz endamaun veis vus empriu
d'enconuscher igl Otti Appenzeller, quei um cuntent, plein humor ed eba
en veta - quei cheu ei il pauper Benny Appenzeller ch'ei morts e ch'ha
nuot da rir.
Della Morte: Signur Appizäuer?!
Benni:
Gie?
Della Morte: La dunna Nezza ha detg che vies bab permiert seigi ella habitaziun
sisura.
Benni:
Ha la dunna Nezza detg?
Susi:
(cun egliada provoconta) Suuuuusiiiiii.....
Della Morte: Daco veis purtau el giu cheu?
Benni:
Oh el mirava adina bugen televisiun da quellas uras.
Della Morte: En caultschas suten?
Benni:
Emissiuns digl Äschbacher fagevan adina cauld ad el.
Susi:
Car Max jeu crei ch'ei seigi il meglier da schar far il signur Della Morte sia
lavur.
Della Morte: Signur Appenzeller, datti ina combra per metter tgeuamein en bara vies
bab?
Benni:
Vai era silla meisa en la stanza da magliar?
Della Morte: Silla meisa ella stanza da magliar?
Benni:
Questa sera magliein nus ordeifer. (meina la Susi ed il Della Morte alla
stanza da magliar)
Della Morte:  (sut igl esch dalla stanza da magliar) Vies bab ei ussa en in liug bia pli bi.


Null problem - la renta vegn y
34
Benni:
(siara igl esch davos il Della Morte e la Susi) Gliez fuss jeu ussa era
bugen. (cuora anavos tiegl aug Otti)  Aug Otti? Jeu mon dabot per in
vinars d'ansauna! (va en cuschina)

22. scena
Aug Otti, Gieri, Tgetgel, Della Morte

Gieri:
(vegn ord zuler, cloma anavos) Quei fa ussa star mal, signur Tgetgel. Jeu
vess saviu engirar ch'il signur Tschuor seigi sin tetg.
Tgetgel:
(cumpara davos il Gieri, plein puorla e tuschend)
Gieri:
Quei ei ussa veramein buca endretg. Jeu hai gnanc saviu ch'ei hagi
talmein puorla si sut il tetg.
Tgetgel:
Sch'ins lava pliras gadas chemic il resti vegn la colur schon puspei
neunavon.
Gieri:
(vesa igl Otti sil sofa) Cheu eis el/s'el gie!
Tgetgel:
Il signur Tschuor?
Gieri:
Gie quei ei miu locatur. - Signur Tschuor, astgel jeu presentar a vus il
signur Tgetgel?
Otti:
(fa buca vanc)
Tgetgel:
Ei quel era suords?
Gieri:
Buca ch'jeu savess.
Tgetgel:
Tgei sei cun el?
Della Morte:  (ei vegnius tut "discus" ord la stanza da magliar senza ch'ils auters vesien
el) El ei morts.


Null problem - la renta vegn y
35
TENDA

2. act
23. scena:
Aug Otti, Gieri, Tgetgel, Della Morte

(la scena cuntinuescha exactamein leu nua ch'ell'ei vegnida interrutta avon la pausa)

Gieri:
Morts?
Della Morte: (dat il tgau, cuviera igl Otti cun la cozza (dalla scena d'entschatta) dil
Benni) Quei pauper toc ha bandunau nus oz endamaun.
Tgetgel:
Oh - aber buca daus giu dil tetg?
Gieri:
Dils detagls sai jeu aunc nuot.
Della Morte: Sco quei ch'jeu sai, eis el sedurmentaus tut pascheivlamein.
Gieri:
Silmeins gliez - quei ei tuttina consolont.
Della Morte: El ha nuota stuiu pitir.

24. scenza
Aug Otti, Gieri, Tgetgel, Della Morte, Benni

Benni:
(vegn ord cuschina cun in sac da rumien miez plein) Quei tuffien dedesta
morts!
Tgetgel:
Co?
Benni:
Jeu hai vuliu dir: En quei sac eisi buca da metter en ovs!
Gieri:
Max, tgei ei atgnamein schabegiau?
Della Morte: (muossa sil Benni e sigl aug Otti)  Il bab da quei um cheu ei ius da nus.
Benni:
Igl ei buca iu auter!
Tgetgel:
(si per il Gieri) Il bab dil Max Appenzeller? Quei capeschel jeu ussa
insumma buca, signur Märki?
Gieri:
Lu essan nus schon dus!
Della Morte: Sch'igl ei endretg lu less jeu metter uss en bara il trapassau silla meisa en
la stanza da magliar. Vesses Vus aunc in lenziel per mei?
Gieri:
Cozzas-meisa hai ella scaffa. (meina il Della Morte ella stanza da magliar,
siara igl esch)


Null problem - la renta vegn y
36
25. scena:
Aug Otti, Gieri, Tgetgel, Benni

Tgetgel:
Il bab dil Max Appenzeller? (si per il Gieri, muossa sigl aug Otti) Vus veis
grad detg che quei seigi il Gieri Tschuor, vies locatur.
Gieri:
Jeu less nuota sclauder ch'jeu vess forsa, tut tenor, enventual detg zatgei
aschia.
Tgetgel:
Co duess il signur Tschuor esser il bab dil Max Appenzeller?
Gieri:
(ha buca idea e "cloma" per agid cun in rir si per il Benni) Exact! Max -
quei stos ti declarar a nus.
Benni:
(mira el sac da miardas, fa sco sch'el fuss suords) Jeu hai tut schliet da
quei tuffien.
Tgetgel:
(discuora fetg accentuau cun far grimassas) Signur Appenzeller, co sa il
signur Tschuor esser vies bab?
Benni:
Nua duei entscheiver? Tiels aviuls e las fluras? - Also, miu bab (plein
gretta si per il Gieri) igl um  d'uaul ..... (puspei curteseivel si per il Tgetgel)
... ha piars siu plaz da lavur pervia dalla resgia gronda da Domat. La
famiglia ha stuiu far atras dirs temps. Il Gion da pupiras era schef-
cuschinier tier nus. Ella pli gronda miseria han mes geniturs schau
adoptar mei - ils Tschuors han lu giu il cletg, da survegnir mei.
Tgetgel:
Il signur Tschuor ei pia staus vies bab adoptiv.
Gieri:
Da vart dalla mumma!
Tgetgel:
(si per il Benni) En quei cass veis vus piars oz schibein vies ver bab sco
era vies bab adoptiv? Il medem di duas baras...?
Benni:
(mira sil Gieri)  En quei cass...?!
Gieri:
Exact aschia eisi! (muossa sigl aug Otti)  Il Gieri Tschuor cheu - (muossa
engiuviars) ed il Benni Appenzeller (muossa ensiviars) sisura en
habitaziun.
Tgetgel:
(si per il Benni) Tgei caussas! Dus babs enteifer mo in di?
Benni:
Gie, plitost bia babs.
Tgetgel:
Co ei lu vies ver bab - igl um d'uaul morts?
Benni:
El ei schulaus giu d'ina plonta. - Resgiau vid il falliu rom!
Tgetgel:
Tgei caussas.
Gieri:
Gie, igl ei tragic. Ussa sa il signur Tschuor gnanc suttascriver pli vies
formular.
Tgetgel:
Quei vilenta ussa propi.
Benni:
(muossa sigl aug Otti)  El ha nuota fatg extra!.
Gieri:
(emprova da menar il Tgetgel agl esch-casa) Gie, signur Tgetgel, jeu stun
veramein mal, aber ussa stueis vus ir cun mauns vits anavos en vies
uffeci.


Null problem - la renta vegn y
37
Tgetgel:
(tut cuntents)  Na, na insumma buca - la dunna Tschuor sa suttascriver.
Benni:
Ussa sto quella era aunc pitir.
Gieri:
Mument....
Tgetgel:
Signur Märki, sch'jeu sai seregurdar endretg veis vus priu a tscheins
vossa habitaziun dils conjugals Tschuor. En quei cass sa era la dunna
Tschuor confirmar che Vus essas dapi dus onns ell'alzada sura e pitis
dalla guota.
Gieri:
(cun quitaus)  Quei dalla guota hai jeu propi buca raquintau a tuts...
Tgetgel:
Ei la dunna Tschuor a casa?
Gieri:
Na.

26. scena:
Aug Otti, Gieri, Tgetgel, Benni, Dr. Trost

Trost:
(vegn ord la combra) Pardon, ha zatgi viu il signur Tschuor?
Gieri:
(targlinont) Tgi less saver quei?
Trost:
Jeu sun la Trost. Dunna doctoressa Emanuela Trost.
Gieri:
(inquietaus) Doctoressa?
Trost:
Il signur Tschuor durmeva avon. - In esch ha tuc el vid il tgau!
Tgetgel:
Ah aschia ei quei schabegiau!

27. scena:
Aug Otti, Gieri, Tgetgel, Benni, Dr. Trost, Gierina

Gierina:
(vegn ord combra)  Veis anflau el? (vesa il Gieri)  Ooo!
Gieri:
(ella trapla) Mira tscheu, ti eis.....
Gierina:
Ed jeu entscheivel a sedumandar tgi che ti eis!
Gieri:
(zuppegia, pren la Gierina dalla vart) Gierina, nus essan buca persuls!
Gierina:
Pertgei vas zops?
Gieri:
(da bass) Jeu mon toh buca zops!
Gierina:
E pertgei drovas quella canna?
Gieri:
Ah quella.... gie .... atgnamein nuot. Ella mudregia halt puspei ina gada
mei.
Gierina:
Tgi mudregia tei?
Tgetgel:
Sia guota.
Gieri:
Engraziel, signur Tgetgel.
Gierina:
Guota? Jeu hai plitost il sentiment ch'ina struba maunchi!


Null problem - la renta vegn y
38
Gieri:
Oh bein, sas la guota - la Gicht halt - ed ella fa schi mal.
Gierina:
(si per il Gieri) Tgei pulenta! Ti has gnanc la guota buca!
Tgetgel:
Tgeei?
Gieri:
Quei ei la dretga tenuta! Patertgar positiv! Il spért dominescha il tgierp!
Jeu ditg quei mintga di! Jeu hai buca la guota, jeu hai buca la guota, jeu
hai buca tut las strubas ahhh... jeu..
Trost:
Fussi meglier da vegnir in meglier mument?
Benni:
Ei fuss insumma per tuts il meglier mument da vegnir zacu auter...
Gierina:
(si per il Benni) Hai jeu buca detg a ti che ti dueigies svanir?
Tgetgel:
Jeu crei aber, ch'el hagi da far uss il tgil plein cheu!
Gierina:
(va en direcziun dil Tgetgel)  Tgei fageis Vus insumma cheu?
Tgetgel:
Jeu sun.....
Gieri:
(interrumpa)  El ei il signur ch'era avon..... (muossa silla stanza da
magliar)
Benni:
...serraus en ella stanza da magliar.
Tgetgel:
(si per la Gierina)  E tgi essas vus?
Gieri:
Quei ei la dunna ....
Benni:
(interrumpa puspei)  la dunna ch'era serrada en cuschina avon. (si per la
Gierina)
Gieri:
Oz ei empau il di dallas portas serradas ....
Benni:
(cun ina egliada significativa si per il Gieri) Pils ins oz, pils auters lu
damaun!
Gieri:
(da buna luna)  Seigi scoi vegli - Igl um ella stanza da magliar e la dunna
en cuschina - ina repartiziun dallas rollas ch'ei sepagada da vegl enneu.
Ed ussa che tuts enconuschan tuts - fetsch jeu in caffè.
Gierina:
Ti stattas cheu!
Trost:
Per mei fussi enorm impurtont......
Gierina:
(stregn) E vus prendis plaz.
Trost:
(sesa giu)  En quei cass...
Tgetgel:
(si per Gierina) Aunc ina gada .... vus essa quella ch'era en cuschina....?
Gierina:
Gie e lu?
Tgetgel:
(muossa sin il Benni) Vus essas pia sia....
Benni:
(interrumpa el) Mia!
Tgetgel:
(examinescha surprius la Gierina da sum tochen dem) Aber quella vesa
gnanc ora aschia?! Aschi giuvna?!
Benni:
(sut vusch cun stender l'atgna fatscha culla detta) Giu ina revisiun totala -
sche vus saveis tgei ch'jeu manegel!
Gierina:
Da tgei tschintscheis?